Peguam syarie terkilan kerajaan tarik balik rayuan kalimah Allah

Persatuan Peguam Syarie Malaysia (PGSM) melahirkan kekecewaan atas keputusan terkini kerajaan yang menarik balik rayuan terhadap keputusan Mahkamah Tinggi memutuskan bahawa penganut agama Kristian boleh menggunakan kalimah Allah dan tiga perkataan Arab lain dalam penerbitan bahan agama mereka.

Presidennya, Musa Awang berkata, pihaknya dukacita dan terkilan dengan tindakan tersebut serta menggesa pihak kerajaan memberikan penjelasan berhubung dengan tindakan penarikan balik rayuan itu kerana secara langsung menjejaskan kepentingan umat Islam.

“PGSM menegaskan bahawa sebarang tindakan dibuat kerajaan hendaklah mengambil kira undang-undang negeri khususnya menghalang penggunaan kalimah-kalimah tertentu termasuk Allah yang diluluskan Dewan Undangan Negeri dan diperkenan oleh sultan serta mengelakkan sebarang tindakan boleh menjejaskan kuasa raja-raja Melayu.

“Kami juga berharap pihak kerajaan tidak terpengaruh dengan desakan pihak-pihak tertentu supaya kerajaan menarik balik rayuan tersebut,” katanya, lapor Utusan.

Beliau berharap kerajaan dapat meneruskan rayuan tersebut ke mahkamah tertinggi negara dengan mempertimbang pelbagai sudut dan aspek khususnya maslahah serta kepentingan umat Islam di negara ini.

Hari ini, Kementerian Dalam Negeri dan Kerajaan Malaysia dilaporkan telah menarik balik rayuan berhubung keputusan Mahkamah Tinggi itu.

Notis pemberhentian difailkan Jabatan Peguam Negara pada 18 April lalu.

Dalam pada itu Presiden Badan Peguam Syarie Wilayah-Wilayah Persekutuan, Datuk Zainul Rijal Abu Bakar berkata penjelasan penuh perlu diberikan berkaitan dengan tindakan berkenaan.

Pihaknya juga memohon penjelasan sama ada Majlis-Majlis Agama Islam Negeri-Negeri Selangor, Wilayah Persekutuan dan Kedah yang telah diberikan hak oleh mahkamah menjadi sahabat mahkamah dalam kes itu dirujuk sebelum sebarang tindakan diambil kerajaan.

“Selangor umpamanya terdapat undang-undang negeri yang menghalang penggunaan kalimah-kalimah tertentu termasuk Allah yang telah diluluskan oleh Dewan Negeri Selangor dan diperkenan oleh Sultan Selangor.

“Sebagai Ketua Agama Negeri yang termaktub di dalam Perkara 3 Perlembagaan Persekutuan dan kuasa budi bicara sebagai Ketua Agama Negeri di dalam Jadual Kelapan Perlembagaan Persekutuan, penarikan balik secara unilateral ini telah menjejas kuasa Sultan Selangor khususnya,” katanya.

Pada 10 Mac 2021, Hakim Nor Bee Ariffin yang kini merupakan Hakim Mahkamah Rayuan memutuskan kalimah Allah boleh digunakan dalam penerbitan bahan agama Kristian bagi tujuan pembelajaran namun tertakluk pada syarat-syarat tertentu.

Selain kalimah Allah, tiga lagi perkataan yang boleh digunakan dalam penerbitan bahan agama Kristian ialah ‘Allah’, ‘Kaabah’, ‘Baitullah’ dan ‘solat’.

Bagaimanapun, penerbitan buku agama atau bahan keagamaan Kristian yang menggunakan empat perkataan itu perlu disertakan dengan penafian (disclaimer) ‘Hanya untuk penganut Kristian sahaja’ pada kulit buku beserta lambang salib.

Hakim itu memutuskan demikian dalam semakan kehakiman yang difailkan Jill Ireland.

Jill Ireland yang merupakan seorang wanita Melanau memfailkan semakan kehakiman pada 2008 memfailkan semakan kehakiman untuk menuntut semula lapan cakera padat mengandungi kalimah Allah dan relif bahawa hak pelembagaannya untuk mengamalkan agamanya telah dihalang melalui sekatan atau larangan pengimportan bahan pendidikan.


Cadangan PAS guna logo sendiri akan dibincang, kata Hamzah

Sekiranya PAS membuat keputusan untuk menggunakan logo sendiri parti pada pilihan raya umum ke-15, ia akan dibincangkan terlebih dahulu peringkat tertinggi Perikatan Nasional (PN).

Setiausaha Agung Perikatan Nasional (PN), Datuk Seri Hamzah Zainudin tidak menolak PAS akan dibenar menggunakan logo mereka sendiri jika melihat ia antara strategi untuk meraih sokongan, namun buat masa ini perkara itu masih dalam perbincangan di peringkat tertinggi PN.

“Hasil perbincangan akan diumumkan kemudian,” katanya dipetik laporan BH.

Hamzah terdahulu menghadiri majlis kenduri kampung Anak Kurau hari ini.

Sebelum ini, Mursyidul Am PAS, Datuk Hashim Jasin, memberi bayangan parti itu akan menggunakan logo sendiri pada PRU-15.

Katanya, penggunaan logo itu dijangka memberi kelebihan kepada PAS yang sinonim dengan logo digunakan sejak 70 tahun lalu.

Hamzah bagaimanapun enggan mengulas mengenai tawaran Pesuruhjaya PAS Perak, Razman Zakaria, mempelawa Tajuddin bertanding atas tiket PN mewakili PAS sekiranya kerusi Parlimen Pasir Salak diperuntukkan kepada parti itu.

“Semua orang boleh buat pandangan atau membuat tawaran begitu dan itu hanya cadangan.

“Segala keputusan muktamad terletak kepada pucuk pimpinan, jadi saya tak perlu membuat mengulasnya,” katanya.


Sijil vaksin palsu, lapan lagi ditahan di Johor

Polis menahan lapan individu termasuk tiga pekerja sebuah klinik swasta di sini bagi membantu siasatan berkaitan aktiviti penjualan sijil digital vaksin Covid-19 tidak sah dan tanpa suntikan, pada Isnin hingga semalam.

Ketua Polis Johor Datuk Kamarul Zaman Mamat berkata enam wanita dan dua lelaki berusia lingkungan 24 hingga 42 tahun termasuk lima pembeli itu ditahan berasingan selepas polis menerima laporan mengenai kegiatan tersebut daripada pemilik klinik pada 10.53 malam, Ahad lepas, menurut laporan Bernama.

Beliau berkata pihaknya kini sedang memburu 30 individu yang telah membeli sijil vaksin digital tanpa suntikan temasuk seorang lelaki berusia 44 tahun yang dipercayai menjadi dalang.

“Kegiatan penjualan sijil digital vaksin Covid-19 tidak sah itu dipercayai telah beroperasi selama sebulan dan menyasarkan golongan yang enggan menerima suntikan vaksin atau antivaksin.

“Difahamkan setiap individu yang ingin mendapatkan sijil itu perlu membayar antara RM300 hingga RM650 manakala orang tengah yang bertindak mencari pelanggan pula akan menerima komisen RM125 bagi setiap sijil digital yang diperoleh,” katanya pada sidang media hari ini.

Kamarul Zaman berkata dua pekerja klinik terbabit direman empat hari hingga Jumaat ini manakala pihaknya akan memohon reman ke atas seorang lagi pekerja hari ini.

Beliau berkata kes itu disiasat mengikut Seksyen 420 Kanun Keseksaan/Seksyen 511 Kanun Keseksaan dan siasatan juga menjurus kepada kesalahan di bawah Seksyen 22 (d) Akta Pencegahan dan Kawalan Penyakit Berjangkit 1988.

Sehubungan itu, beliau turut menyeru individu yang telah membeli sijil digital vaksin tanpa suntikan supaya tampil dan menyerah diri di balai polis berhampiran.


MPN terus main peranan sebagai badan penasihat kerajaan: Muhyiddin

Majlis Pemulihan Negara (MPN) akan terus berperanan sebagai badan penasihat kepada kerajaan terutama ketika negara berdepan isu membabitkan kesejahteraan dan keselesaan rakyat.

Pengerusinya Tan Sri Muhyiddin Yassin berkata pihaknya akan sentiasa memberi pandangan dan buah fikiran, namun ia terserah kepada kerajaan sama ada untuk menerima cadangan tersebut atau sebaliknya, menurut laporan Bernama.

Bekas Perdana Menteri itu berkata baru-baru ini, pihak MPN ada berbincang bersama tokoh dan pakar ekonomi berkenaan isu inflasi dan kenaikan harga makanan global serta jaminan keselamatan makanan untuk jangka masa pendek dan panjang.

“Susulan itu, MPN mencadangkan kepada kerajaan agar mempunyai strategi jangka pendek untuk mengeluarkan hasil bahan asas seperti makanan, ternakan dan lain-lain dengan menggunakan cara yang tersusun.

“Begitu juga dengan jangka panjang, semua perlu bersedia, kita sudah memberi idea,” katanya kepada pemberita selepas menghadiri majlis meraikan bakal haji dan penyerahan lembu korban Parlimen Pagoh hari ini.

Beliau berkata demikian ketika diminta mengulas mengenai keluhan rakyat berhubung isu kenaikan harga barangan sejak kebelakangan ini.

Dalam pada itu, Muhyiddin menyambut baik bantuan tunai tambahan di bawah Bantuan Keluarga Malaysia (BKM) iaitu RM100 untuk isi rumah dan RM50 bagi golongan bujang yang diumumkan kerajaan pada Rabu lepas.

Sementara itu, mengulas mengenai jawatan Menteri Perusahaan Perladangan dan Komoditi Datuk Zuraida Kamaruddin, Muhyiddin berkata perkara itu diserahkan kepada Perdana Menteri Datuk Seri Ismail Sabri Yaakob untuk membuat keputusan.

Pada 26 Mei lepas, Zuraida mengumumkan keluar Bersatu untuk menyertai Parti Bangsa Malaysia (PBM) dan menyatakan kesediaan melepaskan jawatan sebagai Menteri jika diarah berbuat demikian oleh Perdana Menteri.


Kesan lokasi penyakit berjangkit ciri baharu MySejahtera: Khairy

Aplikasi MySejahtera kini dikemas kini dengan ciri-ciri baharu bagi mengesan penyakit berjangkit (Infectious Disease Tracker) termasuk penyakit tangan, kaki dan mulut (HFMD), menurut Menteri Kesihatan Khairy Jamaluddin.

Beliau berkata dengan fungsi terbaharu itu, pengguna boleh melihat kawasan titik panas penyakit selain Covid-19, seperti demam campak, rabies, HFMD dan demam denggi, lapor Bernama.

“Update terkini MySejahtera memperkenalkan ciri baharu. Boleh tengok penyakit berjangkit seperti HFMD,” katanya menerusi ciapan di akaun Twitternya hari ini.

Beliau turut berkongsi dua tangkap layar kemas kini aplikasi berkenaan.

Sebelum ini Khairy memaklumkan fungsi HotspotTracker yang dahulu digunakan untuk menjejak kawasan titik panas kes Covid-19 akan diubah sebagai Infectious Disease Tracker.

Beliau berkata kawasan berkenaan akan ditentukan berdasarkan jumlah kes aktif di kawasan lingkungan pengguna untuk setiap penyakit berjangkit.

Sementara itu Khairy menasihati orang ramai agar terus menggunakan pelitup muka apabila berada di tempat tertutup atau sesak.

“Saya harap sambutan Aidilfitri anda ceria pada Raya kedua. Terus pakai pelitup muka di kawasan tertutup dan/atau sesak. Jika bergejala buat ujian kendiri & lapor di @my_sejahtera,” katanya.


Universiti Nihon beri ijazah kehormat kepada PM terkemuka di Jepun: MQA

Majlis Kelayakan Malaysia (MQA) menjelaskan ijazah kehormat mempunyai nilai tersendiri yang dianugerahkan universiti, termasuk universiti terkemuka dunia seperti di Amerika Syarikat (AS), United Kingdom (UK), Australia dan negara maju lain.

Menurut MQA, dari segi amalan, ia merupakan penganugerahan berprestij kepada seseorang tokoh terpilih atas sumbangan besar dalam bidang tertentu, contohnya ahli akademik, pakar industri, aktivis masyarakat serta pemimpin negara, termasuk dari Malaysia.

MQA membuat penjelasan demikian sebagai mengulas anugerah Ijazah Kehormat Doktor Perubatan diterima Perdana Menteri Datuk Seri Ismail Sabri Yaakob daripada Universiti Nihon, Jepun beberapa hari lalu.

Pada 24 Mei lalu, Perdana Menteri menerima anugerah berkenaan disampaikan Presiden Universiti Nihon, Dr Naoto Kato, yang dilaporkan sebagai mengiktiraf usaha dan sumbangan beliau memerangi pandemik Covid-19.

Anugerah diberikan di sekolah perubatan universiti itu Itabashi, sebuah bandar di Tokyo, ketika Perdana Menteri mengadakan lawatan kerja rasmi ke Jepun selama enam hari.

Agenda Daily memetik usnews.com, yang menyatakan Universiti Nihon berada pada kedudukan #1,270 terbaik pada peringkat global (Best Global Universities); #372 peringkat Asia dan #39 di Jepun.

Sebaliknya, laman sesawang sama turut meletakkan Universiti Malaya pada kedudukan #211 pada peringkat global, #29 (terbaik di Asia); dan (#1 terbaik di Malaysia), sekali gus jauh lebih baik daripada Universiti Nihon.

Universiti Malay memperoleh 63.3 skor peringkat global manakala Universiti Nihon dengan 33.2 skor global.

Laman sesawang Universiti Nihon sebaliknya meletakkan kedudukan mereka antara 501 hingga 550 terbaik peringkat global, dan 401 hingga 450 pada peringkat Asia.

Berita berkaitan: Ismail Sabri dapat anugerah doktor kehormat dari universiti ranking corot

Mengulas lanjut, MQA dalam kenyataan hari ini berkata status Universiti Nihon tidak perlu dipertikai kerana institusi itu merupakan universiti terkemuka di Jepun.

“Perdana Menteri menerima anugerah Ijazah Kehormat Doktor Perubatan daripada Universiti Nihon sebagai mengiktiraf usaha dan sumbangannya dalam memerangi pandemik Covid-19, baru-baru ini.

“MQA melaksanakan proses pengesahan pengiktirafan kelayakan luar negara berasaskan status pengiktirafan negara asal bagi kelayakan yang tidak tersenarai dalam sistem kami,” kata MQA.


Tak wujud drama air mata minta kerusi Timbalan Speaker: Rashid

Calon Perikatan Nasional Parlimen Batu Pahat, Datuk Mohd Rashid Hasnon menegaskan tidak wujud drama air mata untuk beliau menduduki kerusi Timbalan Speaker Dewan Rakyat seperti yang dijaja Pengerusi Pakatan Harapan (PH), Datuk Seri Anwar Ibrahim, kelmarin.

Penyandang Parlimen Batu Pahat itu berkata pemilihannya dibuat dengan undian setelah dicadangkan oleh Perdana Menteri ketika itu, Tun Dr Mahathir Mohamad.

“Hakikatnya, untuk mendapatkan jawatan timbalan Speaker Dewan Rakyat perlu mendapat undi majoriti oleh ahli Parlimen yang bersidang, bukan Anwar yang menetapkannya.

“Cadangan untuk saya menjawat jawatan itu dicadangkan oleh perdana menteri ketika itu, Dr Mahathir sebelum undian dilakukan,” katanya kepada pemberita ketika ditemui program beramah mesra dengan penduduk Parit Gantung yang mengadakan majlis kenduri sekampung di Surau Al-Falah, Batu Pahat, lapor FMT.

Beliau menasihatkan Presiden PKR itu agar berhenti menebar cerita dongeng untuk menunjukkan kononnya beliaulah yang paling berkuasa untuk menentukan segala hal.

“Sudah-sudahlah nak menipu rakyat kerana orang sekarang bukan bodoh untuk dibawakan cerita dongeng, kononnya beliau paling berkuasa untuk menentukan semua keputusan. Ketika itu, beliau tiada sebarang jawatan selain menjadi ahli Parlimen,” katanya.

Semalam, media tempatan melaporkan Anwar mendakwa Rashid pernah menangis dan merayu kepadanya untuk mendapatkan jawatan timbalan Speaker itu ketika berada dalam kerajaan PH.

Mengulas lanjut, calon Perikatan Nasional (PN) itu berkata, PH sudah ketandusan isu untuk menghentam lawannya hingga menabur cerita tidak benar kepada penyokongnya.

“Hakikatnya, PH sudah tidak mempunyai isu (untuk dibangkitkan) atau janji yang boleh diberikan kepada rakyat. Janji mereka dalam manifesto Pilihan Raya Umum ke-14 (PRU-14) hanya tinggal janji semata-mata,” katanya.

Pada PRU-14, Mohd Rashid memenangi kerusi Parlimen Batu Pahat atas tiket PKR dengan majoriti 17,894 undi menewaskan calon BN dan PAS.

Beliau kemudiannya dilantik sebagai timbalan Speaker pada 2018 di bawah pentadbiran Dr Mahathir namun Rashid keluar parti apabila berlaku ‘Langkah Sheraton’ dan menyertai Bersatu kemudian pada 2020 beliau dilantik sekali lagi sebagai Timbalan Speaker Dewan Rakyat di bawah pemerintahan bekas Perdana Menteri, Tan Sri Muhyiddin Yassin.

Pada PRU kali ini, Rashid dicabar Ishak Siraj (BN), Zahari Osman (Parti Rakyat Malaysia), Nizam Bashir Abdul Kariem Bashir (Pejuang) dan Onn Abu Bakar (PH).


Mesyuarat Khas Dewan Negara fokus urusan tangani Covid-19

Fokus utama berhubung urusan menangani Covid-19 menjadi tumpuan dalam Mesyuarat Khas Dewan Negara yang dijadualkan pada 3 hingga 5 Ogos ini, ia juga melibatkan urusan penerangan serta pembentangan Proklamasi Darurat dan tidak timbul isu-isu usul di luar dugaan.

Yang Dipertua Dewan Negara Senator Tan Sri Dr Rais Yatim berkata sebarang persoalan, penjelasan atau hak penerangan yang dikemukakan oleh Ahli Dewan Negara akan dipertimbangan mengikut kerelevanannya

“Urusan-urusan yang telah ditetapkan adalah membentangkan Proklamasi Darurat, Ordinan-ordinan Darurat yang dibuat di bawah Proklamasi Darurat itu mengikut Perkara 150 (3), Perlembagaan Persekutuan, membentangkan Proklamasi Darurat (mengenai Pilihan Raya Parlimen Gerik, Perak, Pilihan Raya Negeri Bugaya, Sabah).

“Urusan lain yang ditetapkan adalah penerangan daripada menteri-menteri di bawah Peraturan Mesyuarat 13(1)(i), peraturan-peraturan Majlis Mesyuarat Dewan Negara berhubung Pelan Pemulihan Negara, program vaksinasi, pelaksanaan darurat dan pakej-pakej bantuan ekonomi,” katanya lapor Bernama hari ini.

Rais berkata beliau dimaklumkan Perdana Menteri Tan Sri Muhyiddin Yassin selaku ketua majlis bahawa mesyuarat khas tersebut mustahak diadakan kerana ia adalah bagi faedah orang ramai dan perlu diadakan lebih awal daripada tarikh yang ditetapkan.

Rais berkata pemakluman Muhyiddin itu adalah selaras dengan peruntukan Peraturan Mesyuarat 10 (3) Peraturan-Peraturan Majlis Mesyuarat Dewan Negara.

Selain itu, beliau menjelaskan persidangan khas itu adalah di luar kuat kuasa tempoh darurat dan Peraturan Mesyuarat biasa akan dikuatkuasakan dalam menjalankan prosedur persidangan sepanjang persidangan tersebut.

Rais berkata bagi memastikan mesyuarat khas itu berlangsung dalam keadaan selamat, segala prosedur operasi standard (SOP) ketat anti-COVID-19 yang ditetapkan Kementerian Kesihatan Malaysia (KKM) dan Majlis Keselamatan Negara (MKN) akan dikuatkuasakan sepanjang masa.

Setiausaha Dewan Negara Muhd Sujairi Abdullah akan menyusul dengan mengeluarkan pemberitahu berkenaan mesyuarat khas itu kepada semua Ahli Dewan Negara.


Kes Covid-19 di Singapura melonjak

Jumlah jangkitan Covid-19 di Singapura melonjak mendadak apabila merekodkan sebanyak 5,996 kes baharu semalam, berbanding 3,002 kes pada Isnin, lapor Kementerian Kesihatan (MOH) negara ini.

Daripada jumlah itu, 5,578 kes melibatkan penularan tempatan, manakala 418 lagi adalah kes import.

Jumlah itu juga termasuk angka yang dicatat dalam kes Protokol 2 setelah MOH menukar struktur laporan kes harian sejak Jumaat lalu.

Protokol 2 adalah individu yang sihat tetapi diuji positif, atau telah dinilai oleh doktor untuk mempunyai gejala ringan. Kes-kes ini tidak termasuk dalam laporan semasa jangkitan Covid-19 harian oleh MOH.

Dua set angka akan dilaporkan setiap hari – satu untuk jangkitan yang disahkan menerusi ujian tindak balas rantai polimerase (PCR), dan satu lagi untuk kes Protokol 2.

MOH juga melaporkan terdapat dua kematian akibat komplikasi Covid-19 semalam, menjadikan keseluruhannya sejak 2020 lalu sebanyak 850 kes.

Menurut MOH kadar peningkatan jangkitan mingguan Covid-19 adalah sebanyak 2.68, turun daripada 2.69 pada Isnin.

Sebanyak 3,934 kes baharu disenaraikan dalam Protokol 2 disahkan pada Selasa, terdiri daripada 18 kes import dan 3,916 kes tempatan.

Sebanyak 2,062 kes lagi disahkan menerusi ujian PCR, dengan 1662 daripadanya adalah jangkitan tempatan dan 400 kes import.

Sejak pandemik Covid-19 menular sehingga semalam, Singapura merekodkan 322,770 kes positif. – Agensi


Australia lancarkan vaksinasi Covid-19 untuk kanak-kanak

Australia hari ini mula memperluaskan kempen vaksinasi Covid-19 di negaranya dengan menfokuskan hampir satu juta kanak-kanak yang berusia 12 hingga 15 tahun, setelah bekalan vaksin tambahan diperoleh ketika negara itu sedang bergelut untuk meningkatkan kadar vaksinasi penduduknya.

Sebelum ini, Australia meluluskan penggunaan vaksin Moderna kepada kanak-kanak berusia 12 tahun ke atas. Semua kanak-kanak dalam lingkungan usia itu boleh mendaftar untuk mendapatkan suntikan vaksin berkenaan dan Pfizer mulai hari ini.

Australia sedang berusaha untuk mengawal gelombang ketiga penularan varian Delta Covid-19 yang mudah berjangkit dan telah melaksanakan perintah sekatan di bandar terbesarnya, Sydney dan Melbourne. Australia juga berusaha mempercepatkan pemberian vaksin kepada semua penduduknya.

Peningkatan jangkitan yang berterusan menyebabkan pihak berkuasa negara itu berusaha mendapatkan bekalan vaksin kecemasan. Sejuta dos Moderna dibeli dari Kesatuan Eropah (EU) pada Ahad, sementara perjanjian pertukaran vaksin dengan Britain dan Singapura turut dilaksanakan selama dua minggu terakhir.

Ketua Pasukan Petugas Vaksinasi Australia, Leftenan Jeneral John Frewen memaklumkan bahawa sumber vaksin di negara itu mencukupi mulai pertengahan Oktober untuk memenuhi permintaan vaksinasi sepenuhnya kepada mereka yang memenuhi syarat yang ditetapkan.

“Kami mempunyai bekalan yang mencukupi dengan jaringan pengedaran negara lain,” katanya hari ini.

Sementara itu, sebanyak 80 peratus daripada populasi dewasa New South Wales telah lengkap divaksin dan mereka, terutama yang tinggal di Sydney, memperoleh beberapa kelonggaran.

Antara sekatan yang dilonggarkan mulai hari ini, adalah lima orang dari satu keluarga dibenarkan keluar atau berkumpul dan berada di luar rumah selama dua jam.

Kes pertama virus mula dikesan di Sydney pada Jun lalu dan sejak itu ia menular ke Melbourne dan Canberra sehingga mencetuskan pandemik terburuk di Australia.

Walaupun jangkitan harian di Australia sekitar 2,000 kes sehari, dan mengikut piawaian global ia masih rendah, iaitu sebanyak 42 peratus, namun para pegawai yang bertugas tetap bimbang kerana kes kematian dan kemasukan ke hospital turut membabitkan individu yang menerima vaksin lengkap.

Sehingga hari ini, jumlah kumulatif kes di Australia telah mencecah 73,000, manakala 1,091 kematian direkodkan sejak tahun lalu. – Agensi


PRN: Mahfuz, Ahmad Said, Mahdzir kalah

Naib Presiden Amanah, Datuk Mahfuz Omar kalah di kerusi Dewan Undangan Negeri (DUN) Alor Mengkudu pada Pilihan Raya Negeri (PRN) Kedah dengan majoriti 10,104 undi.

Mengikut data keputusan Suruhanjaya Pilihan Raya (SPR), Mahfuz yang juga Pengerusi Pakatan Harapan (PH) Kedah kalah kepada calon Perikatan Nasional (PN) Muhamad Radhi Mat Din.

Muhamad Radhi yang juga bekas pemain bola sepak Kedah memperoleh 18,936 undi manakala Mahfuz  hanya memperoleh 8,832 undi.

Sementara Pengerusi BN Terengganu, Datuk Seri Ahmad Said gagal mempertahankan DUN Kijal apabila kalah dengan calon PN, Datuk Razali Idris.

Razali yang juga Ketua Penerangan Bersatu menang dengan 13,172 undi manakala Ahmad hanya mendapat 9,552.

Manakala Pengerusi BN Kedah, Datuk Seri Mahdzir Khalid kalah di DUN Pedu kepada calon PN dari PAS yang juga penyandang kerusi DUN itu, Mohd Radzi Md Amin dengan majoriti 6,373 undi.

Mahdzir hanya memperoleh 8,024 undi manakala Mohd Radzi mendapat 14,397 undi.


Kejadian Bella cedera akibat air panas tak berlaku, saksi ikut ‘skrip’

Mahkamah Sesyen Kuala Lumpur hari ini, diberitahu bahawa kejadian termos berisi air panas yang terjatuh hingga menyebabkan seluruh badan remaja Sindrom Down dikenali Bella cedera, tidak berlaku.

Pegawai Penyiasat Jabatan Siasatan Jenayah (JSJ) Kuala Lumpur, Inspektor Suhaili Mahad, 31, berkata ia berikutan rekod percakapan empat kanak-kanak yang tinggal di unit kondominium bersama pengasas Rumah Bonda, Siti Bainun Ahd Razali, seolah-olah mengikut skrip.

Saksi pendakwaan ke-19 itu berkata, kanak-kanak terbabit memberi kenyataan yang konsisten bahawa Bella dikejar seorang kanak-kanak dikenali Balqis kerana berebut snek hingga menyebabkan termos itu terjatuh.

“Itu punca termos terjatuh dan menyebabkan Bella cedera seluruh badan. Kesimpulan daripada siasatan saya ialah kenyataan diberikan berhubung insiden itu adalah mengikut skrip.

“Sebab itu, saya rampas dua barang iaitu termos dan tali putih dari kediaman Bainun. Termos itu berada dalam keadaan baik, tiada kesan lekuk atau menunjukkan ia terjatuh.

“Saya percaya tiada insiden membabitkan termos yang terjatuh atas badan Bella, kerana tiada kesan barang itu pecah,” katanya ketika pemeriksaan utama oleh Timbalan Pendakwa Raya, Zilfinaz Abbas di hadapan Hakim Izralizam Sanusi, menurut BH.

Siti Bainun, 30, mengaku tidak bersalah atas dua pertuduhan mengabai dan menganiaya remaja itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari hingga Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Mengulas perincian termos dan tali putih, Suhaili berkata, barangan itu dirampas ketika beliau, jurufoto dan pasukan Bahagian Siasatan Jenayah Seksual, Wanita dan Kanak-Kanak (D11) diketuai Asisten Superintendan Rohaini pergi ke tempat kejadian, pada 7 Julai 2021.

“Saya bersama pasukan juga merakam percakapan penghuni unit berkenaan termasuk Siti Bainun di lobi kondominium terbabit.

“Saksi ada melakar gambar rajah kasar tempat kejadian. Berkaitan barang itu, ia sudah didaftarkan di stor barang kes. Saya letak dalam sampul surat putih dan ia disimpan selepas tandaan diletakkan,” katanya.

Dalam pemeriksaan balas oleh peguam bela Siti Bainun, Mohammad Farhan Maaruf, Suhaili mengesahkan tidak merampas telefon bimbit Siti Bainun, sebaliknya hanya mengambil barangan milik dua rakan baik tertuduh iaitu Zurianty Sudin dan Hani Azura.

Mohammad Farhan: Berlandaskan kandungan telefon saksi (Zurianty dan Hani) yang tidak berada di lokasi kejadian, mereka langsung tidak menyaksikan penderaan itu?

Suhaili: Tidak setuju.

Mohammad Farhan: Saya cadangkan dalam keterangan pemilik telefon dirampas itu, tiada yang mengatakan mereka menyaksikan Bainun mendera Bella, setuju atau tidak?

Suhaili: Tidak setuju.

Mohammad Farhan: Jika puan tak setuju, saya mohon puan menunjukkan keterangan pemilik telefon yang menyatakan mereka melihat dengan mata sendiri Bainun dera Bella?

Suhaili: Tiada kaitan dengan siasatan.

Perbicaraan di hadapan Hakim Izralizam Sanusi bersambung.


Kes Shahrir terima RM1 juta, Najib akan dipanggil jadi saksi

Datuk Seri Najib Tun Razak akan memberi keterangan sebagai saksi pendakwaan pada perbicaraan kes Tan Sri Shahrir Ab Samad yang berdepan pertuduhan gagal mengisytiharkan RM1 juta diterima daripada bekas perdana menteri itu pada 22 Dis ini.

Untuk rekod, Shahrir yang juga bekas Ahli Parlimen Johor Bahru sebelum ini dihadapkan ke mahkamah selepas tidak mengisytiharkan wang tersebut yang diterimanya daripada Najib susulan siasatan pihak berkuasa.

Hakim Mahkamah Tinggi, Datuk Muhammad Jamil Hussin menetapkan tarikh itu selepas Timbalan Pendakwa Raya, Rasyidah Murni Azmi memberitahu mahkamah bahawa Najib yang kini dibicarakan bagi kes 1Malaysia Development Berhad (1MDB) hanya berkelapangan pada tarikh berkenaan.

“Pihak pendakwaan boleh memanggil saksi seterusnya iaitu pegawai penyiasat Suruhanjaya Pencegahan Rasuah Malaysia (SPRM) untuk memberi keterangan esok, manakala Datuk Seri Najib memberi keterangan pada 22 Dis.

“Pihak pendakwaan boleh memanggil semula pegawai penyiasat itu selepas Datuk Seri Najib selesai beri keterangan,” kata hakim menurut laporan Bernama.

Beliau berkata demikian pada perbicaraan kes bekas Ahli Parlimen Johor Bahru itu yang berdepan pertuduhan gagal mengisytiharkan RM1 juta yang diterima daripada Najib melalui sekeping cek AmIslamic Bank Berhad bertarikh 27 Nov 2013 kepada Lembaga Hasil Dalam Negeri (LHDN).

Terdahulu, Rasyidah Murni berkata pihaknya memohon perbicaraan bersambung esok dan 15 Dis ini dilapangkan dan disambung pada 22 Dis untuk Najib memberi keterangan.

“Keterangan Datuk Seri Najib perlu didengar dahulu sebelum pegawai penyiasat SPRM dipanggil memberi keterangan,” katanya.

Bagaimanapun, peguam Datuk Syed Faisal Al-Edros Syed Abdullah Al-Edros, mewakili Shahrir, membantah permohonan pendakwaan untuk melapangkan tarikh tersebut kerana perbicaraan kes itu akan berpanjangan dan membuang masa mahkamah.

“Semakin lama kes ini berlarutan, semakin lama anak guam saya terpaksa hadir ke mahkamah walaupun ada isu peribadi termasuk anak sakit di hospital.

“Kalau boleh pengawai penyiasat SPRM dipanggil dahulu esok dan Khamis (15 Dis) untuk tidak membuang masa mahkamah dan kami cadangkan saksi itu (pegawai penyiasat) dipanggil semula selepas Datuk Seri Najib memberi keterangan,” kata peguam itu.

Pada prosiding hari ini, saksi pendakwaan ke-21 iaitu Timbalan Ketua Unit Audit Meja Selebriti, Penghibur Awam dan Pelbagai, Bahagian Penaksiran LHDN, Tuan Zulkfli Tuan Lah menyambung keterangannya.

Shahrir, 72, didakwamembabitkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967.

Bekas Pengerusi Felda itu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim, di sini, pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001.

Akta tersebut memperuntukkan hukuman maksimum penjara lima tahun atau denda RM5 juta atau kedua-duanya, jika sabit kesalahan.


Tak tahan karenah Anwar, DAP dan Amanah pertimbang singkir selepas PRN

Gagal mencapai kata sepakat berhubung isu lambang dalam menghadapi Pilihan Raya Negeri (PRN) Johor, DAP dan Parti Amanah sudah tidak tahan lagi dalam melayani karenah Presiden PKR, Datuk Seri Anwar Ibrahim.

Pemimpin utama kedua-dua parti komponen Pakatan Harapan (PH) difahamkan sudah meluahkan rasa kurang senang mereka terhadap beberapa keputusan Ketua Pembangkang tersebut, ia bermula sejak pendedahan klip audio dengan Datuk Seri Ahmad Zahid Hamidi sehinggalah meleret ke PRN Melaka tempoh hari.

Semasa kemelut politik tahun lalu yang menyaksikan UMNO kembali menjadi dominan di Putrajaya, Anwar juga terlibat secara langsung dalam kemelut tersebut dan menipu pemimpin DAP dan Amanah kononnya sudah memiliki majoriti untuk menjadi Perdana Menteri (PM).

Bagaimanapun, sebaliknya yang berlaku apabila parti anak muridnya, Zahid pula menjadi kerajaan pusat dengan Datuk Seri Ismail Sabri Yaakob diangkat menjadi PM.

Anwar yang pada mulanya yakin Zahid akan membawa beberapa Ahli Parlimen (MP) UMNO menyokongnya sebagai PM sebaliknya ditipu hidup-hidup, lebih menarik lagi Anwar juga sanggup menipu DAP dan Amanah bagi menjayakan misi anak muridnya tersebut.

Namun, DAP dan Amanah masih bersabar dengan Anwar ketika itu sehinggalah kemudiaannya sekali lagi mengikut percaturan politik yang juga disusun Anwar dengan menandatangani Memorandum Persefahaman (MoU) bersama kerajaan Ismail Sabri.

Anwar begitu bangga semasa menandatangani MoU tersebut kerana mendapat manfaat daripada perjanjian tersebut selepas dinaikkan keistimewaan setaraf dengan Menteri walaupun hanya sekadar Ketua Pembangkang.

Selain itu, Ahli Parlimen PH juga mendapat manfaat apabila menerima peruntukan yang lebih banyak daripada kerajaan berbanding Ahli Parlimen Warisan dan Pejuang yang tidak menyokong MoU tersebut.

Langkah Anwar itu hanya menguntungkan PH untuk masa pendek, bagi jangka masa panjang orang ramai sudah semakin hilang kepercayaan terhadap PH dan mula menunjukkan protes terhadap gabungan tersebut.

Sehinggalah terpaksa diadakan PRN Melaka tempoh hari, terbukti rakyat mula menolak PH sehingga menyaksikan PH khususnya PKR dan Amanah tewas teruk ke tangan UMNO dan Barisan Nasional (BN).

Pencapaian teruk PH dalam PRN Melaka juga sebenarnya berpunca daripada Anwar sebagai pencatur utama, ia bermula dengan episod rundingan dengan bekas Ahli Dewan Undangan Negeri (ADUN) UMNO sehingga membuat keputusan meletak dua bekas pemimpin UMNO bertanding atas tiket PKR.

Anwar tidak langsung mengendahkan bantahan DAP ketika itu, masih berkeras untuk meletak bekas ADUN UMNO sebagai calon PH ketika itu.

Hasilnya, PKR tewas semua kerusi yang ditandinginya dalam PRN Melaka dan semuanya berpunca daripada kebijaksanaan Anwar. Namun, Anwar tetap adalah Anwar yang terlalu taksub pentingkan diri dan mahu semua orang mengikut cakapnya.

Semasa berunding dengan Zahid sebelum ini, Anwar juga membawa karekter yang sama cuba menonjolkan imej dominan kononnya mengawal Zahid, namun sebaliknya berlaku apabila dirinya pula dimanipulasi dan diperbodohkan Presiden UMNO tersebut.

Menjelang PRN Johor, Anwar sekali lagi mengulangi sikapnya yang tidak boleh bertoleransi dan mahu menjadi dominan, lihat sahaja dalam isu lambang apabila PKR dengan angkuhnya membuat keputusan tidak mahu menggunakan lambang rasmi PH.

Menurut sumber, Setiausaha Agung DAP Lim Guan Eng sudah mengeluh dengan tindak-tanduk Anwar selepas mesyuarat Majlis Presiden PH minggu lalu, difahamkan Anwar langsung tidak mengambil kira pandangan DAP dan Amanah.

Guan Eng juga sudah tidak tahu bagaimana lagi mahu diterangkan kepada Anwar dan PKR berhubung keputusan penggunaan lambang rasmi PH. Namun, Anwar masih berkeras dengan berpendapat lambang PKR lebih hebat berbanding lambang PH itu sendiri.

Berbeza sama sekali ketika era PH diketuai Tun Dr Mahathir Mohamad, banyak keputusan bersama dibuat secara muafakat dan persefahaman antara satu sama lain. Tapi berbeza semasa era Anwar mengetuai pembangkang, banyak keputusan gagal dicapai secara bersama kerana sikap terlalu mementingkan diri dan tamak kuasa.

“Mungkin selepas PRN Johor satu keputusan besar bakal dibuat DAP dan Amanah, ia berhubung status Anwar sebagai Ketua Pembangkang,” kata sumber.

Susulan tindak-tanduk Anwar yang keras kepala dan tidak mempunyai kepimpinan yang berkaliber, DAP dan Amanah mungkin menimbang untuk mencari calon lain bagi jawatan Ketua Pembangkang tersebut.

Berkemungkinan calon yang sedang dalam kepala DAP dan Amanah kini seorang sahaja iaitu Presiden Warisan, Datuk Seri Shafie Apdal.

Anwar mungkin menyedari perkara tersebut, jadi pada masa sama PKR juga perlu mencari alternatif dan pilihan untuk bekerjasama dengan parti lain. Adakah Anwar akan kembali ke pangkuan anak muridnya kembali selepas ini bagi menyelamatkan karier politik?


PMX ajak golongan pekerja perangi rasuah

Perdana Menteri Datuk Seri Anwar Ibrahim pada sambutan Hari Pekerja 2023 hari ini menyeru warga pekerja untuk sebaris dalam memerangi rasuah di negara ini.

Kenyataan PMX itu dilihat agak mengelirukan walhal umum mengetahui kerajaan campuran sekarang mempunyai seorang Timbalan Perdana Menteri (TPM) yang sedang terpalit kes pendakwaan di mahkamah dan baru-baru ini beberapa pegawai menteri anggota Kabinetnya sedang disiasat pihak berkuasa berhubung isu rasuah.

Anwar yang juga Menteri Kewangan berkata ketika beliau mengambil alih kerajaan, keadaan kewangan negara parah dengan hutang RM1.5 trilion yang sebahagian disebabkan oleh ekonomi dan juga ‘perompak’, menurut laporan Bernama.

“Kalau mahu ekonomi berkembang, hasil berkembang, kena lawan dan hapus perasuah besar. Saya mahu pekerja sama barisan dengan saya, bangkit dan perang terhadap golongan yang merasuah,” katanya pada majlis sambutan Hari Pekerja 2023 bertema
‘Pekerja Pemangkin Wadah Malaysia Madani’ hari ini.

Anwar berkata langkah penjimatan yang diambil kerajaan serta usaha memerangi rasuah akan membolehkan hasil negara bertambah sekali gus rakyat mendapat manfaat daripadanya.

Dalam pada itu, Anwar juga berkata sudah sampai masanya penilaian dan kajian semula dibuat terhadap gaji penjawat awam yang tidak memuaskan khususnya di peringkat rendah.

Beliau berkata kerajaan akan meneliti tuntutan Kongres Kesatuan Sekerja Malaysia (MTUC) dan Kongres Kesatuan Pekerja-Pekerja Di Dalam Perkhidmatan Awam (Cuepacs) umpamanya mengenai gaji penjawat awam.

“Bagi saya tempoh setahun, kalau ada trend peningkatan hasil, yang utama adalah upah penjawat awam.

“Sementara itu, segala bonus dan apa-apa kemudahan termasuk kesihatan, pendidikan yang harus kita dibantu, saya akan segerakan sebaik sahaja ada peruntukan,” katanya lagi.

Pada majlis itu, Anwar turut mengumumkan peruntukan tambahan RM1 juta masing-masing kepada MTUC dan Cuepacs bagi memperkemas pengurusan kesatuan sekerja itu.

Anwar berkata beliau tidak mahu ketegangan antara kesatuan sekerja dengan kerajaan berhubung tuntutan dan rungutan yang dihadapi golongan pekerja.

Beliau turut meminta Menteri Sumber Manusia dan Ketua Setiausaha Kementerian Sumber Manusia memberi ruang sepenuhnya kepada MTUC dan Cuepacs untuk berbincang dan berunding.

“Biar ada rundingan majikan dan pekerja dahulu. Sebelum ini ada menteri yang enggan jumpa kesatuan. Saya tidak mahu ini berlaku dalam pentadbiran saya,” katanya.

Beliau berkata kerajaan juga akan mengumumkan pelbagai perubahan yang sedang dirangka bagi meningkatkan mutu perkhidmatan dan keupayaan pekerja dari masa ke masa.

Sementara itu, Anwar berkata kerajaan juga akan memberi tumpuan kepada masalah Lembaga Kemajuan Tanah Persekutuan (Felda) dan peneroka bagi memastikan tiada kelompok yang tercicir.


Thailand sasar sejuta dos sehari, mahu buka sektor pelancongan

Thailand meletak sasaran sejuta dos suntikan vaksin Covid-19 sehari bagi meningkatkan jangkauan vaksinasi negara itu supaya dapat membuka kembali sektor pelancongannya kepada pelancong lengkap divaksin.

Pemberian vaksin tersebut termasuk tambahan suntikan dos penggalak kepada penerima dua dos vaksin keluaran Sinovac Biotech.

Timbalan Perdana Menteri dan Menteri Kesihatan Awam, Anutin Charnvirakul memaklumkan Thailand dijangka akan menerima 15 juta dos vaksin Covid-19 bulan ini dan sebanyak 20 juta vaksin tambahan pada bulan hadapan.

“Pihak kami berharap dapat memberikan satu juta dos suntikan vaksin sehari termasuk suntikan vaksin penggalak,” katanya.

Sehingga kini, Thailand sudah memberikan hampir 600,000 ke 800,000 dos vaksin sehari.

Thailand menetapkan sasaran untuk menyuntik hampir 4.5 juta pelajar berusia 12 hingga 17 tahun menerusi vaksin Pfizer Biotech menjelang Oktober ini.

Sejak 28 Februari lalu, Thailand sudah memberikan kira-kira 47.3 juta dos vaksin kepada rakyatnya sejak program itu diperkenalkan.

Sehingga hari ini, kes jangkitan Covid-19 di negara itu menunjukkan penurunan dibawah angka 12,000 sehari.

Dalam tempoh 24 jam, Thailand merekodkan 12,353 kes baharu dan kematian seramai 125 orang, menjadikan angka jangkitan mencecah hampir 1.6 juta dengan 16,268 kematian akibat Covid-19 sejak Mac tahun lalu.


UMNO tak bersungguh-sungguh runding kerusi bagi MIC dan MCA, kata Vigneswaran

Pembahagian kerusi hanya melibatkan UMNO dengan Pakatan Harapan (PH) menjadi punca MIC dan MCA mengambil keputusan tidak meletak calon pada Pilihan Raya Negeri (PRN) di enam negeri kali ini.

Presiden MIC Tan Sri SA Vigneswaran mendedahkan perkara itu menyebabkan dua parti komponen Barisan Nasional (BN) tidak bertanding dalam PRN, malah mendakwa UMNO tidak bersungguh-sungguh berunding kerusi untuk diberikan kepada mereka.

“Antara sebab MIC tidak bertanding dalam PRN ini adalah kerana dasar pihak yang menang akan dikekalkan di kerusi tersebut, sementara kerusi yang dimenangi pembangkang akan dibincangkan dalam rundingan.

“Tapi, semasa rundingan tidak pernah membincangkan memberi kerusi kepada MCA dan MIC khususnya di Kedah, Pulau Pinang dan Selangor. Selain itu UMNO juga tidak bersungguh-sungguh ketika mengadakan perbincangan kerusi bagi pihak MCA dan MIC.

“Walaupun, mereka kata akan beri kerusi kepada kami, tapi perkara itu tidak dibincang dalam rundingan. Atas faktor itu, kami mengambil keputusan untuk tidak bertanding dalam PRN ini,” katanya dipetik laporan Malaysiakini.

Beliau terdahulu mengadakan sidang media ibu pejabat MIC, di Kuala Lumpur hari ini.

Untuk rekod, MIC dan MCA tidak meletak calon mereka pada PRN kerana memberi laluan kepada parti komponen PH yang terdiri daripada PKR, DAP dan Amanah bertanding,

Selain itu, Vigneswaran juga berkata formula ‘kerusi yang menang akan dikekalkan’ tidak sesuai kepada MIC.

“Kalau kita setuju dengan formula yang sama pada PRU16, MIC hanya boleh bertanding di kerusi parlimen Tapah sahaja.

“Jadi, rundingan sebegini tidak sesuai kepada MIC. Masa depan parti lebih penting berbanding bertanding dalam PRN,” katanya lagi.

Pada Pilihan Raya Umum Ke-15 (PRU-15), MIC hanya menang satu kerusi Parlimen dari 10 kerusi yang ditandingi oleh parti itu.


PBM berhak buat keputusan mohon sertai BN, kata Setiausaha Agung

Parti Bangsa Malaysia (PBM) berhak menentukan hala tujunya sendiri tanpa perlu mengikut telunjuk mana-mana pihak.

Setiausaha Agungnya, Nor Hizwan Ahmad mempertahankan langkah diumumkan bakal Presidennya, Datuk Zuraida Kamaruddin yang sebelum ini mengesahkan sudah menghantar permohonan kepada Barisan Nasional (BN) untuk menyertai gabungan itu.

“Bagi saya segala keputusan PBM ditentukan oleh kepemimpinan melalui mesyuarat Biro Politik dan Majlis Tertinggi.

“Pimpinan mencadangkan selepas berdiskusi panjang dalam beberapa siri dan menyimpulkan perlu menyertai gabungan untuk Pilihan Raya Umum (PRU). Ini dipersetujui oleh semua.

“Sebagai parti yang sah berdaftar, adalah hak kami untuk menentukan hala tuju politik PBM. Kita melihat gabungan yang boleh memberi manfaat panjang kepada negara khususnya dari segi kestabilan ekonomi dan penyatuan rakyat.

“Bukan bertelagah mengenai kuasa, jawatan dan kedudukan,” katanya dipetik laporan BH.

Zuraida sebelum ini memberitahu permohonan itu sudah dibuat sejak tiga minggu lalu bagaimanapun setakat ini masih tiada sebarang maklum balas diberikan oleh BN berhubung status sama ada menerima PBM atau sebaliknya.

Pengerusi BN, Datuk Seri Dr. Ahmad Zahid Hamidi sebelum ini turut memaklumkan belum menerima permohonan rasmi daripada PBM, bagaimanapun terbuka untuk menerima kemasukan parti berkenaan bagi menyertai gabungan itu.

Zuraida yang juga Ahli Parlimen Ampang itu sebelum mengumumkan langkah keluar Bersatu dan menyertai PBM, tetapi kekal menyokong kerajaan sedia ada dipimpin Perdana Menteri Datuk Seri Ismail Sabri Yaakob.


Sinopharm akhirnya terbitkan data ujian vaksin Covid-19

Di tengah-tengah meningkatnya kebimbangan mengenai vaksin China, yang ketika ini digunakan di beberapa negara di seluruh dunia, Sinopharm China akhirnya mengemukakan hasil kajian berskala besar, dengan merekodkan vaksin mereka berjaya mencegah Covid-19.

Banyak pakar sebelum ini menyuarakan keprihatinan mereka mengenai kekurangan perincian daripada pembuat vaksin China mengenai suntikan, keberkesanan dan keselamatannya.

Sinopharm telah menerbitkan keputusan hasil kajian fasa tiga dalam Journal Persatuan Perubatan Amerika (JAMA) pada 26 Mei lalu, selepas lebih 200 juta dos digunakan di seluruh dunia.

Hasil kajian itu sekali gus menjawab permintaan pakar dan saintis supaya pengeluar Sinopharm lebih telus.

Data percubaan dikeluarkan Sinopharm di Beijing yang telah diluluskan Pertubuhan Kesihatan Sedunia (WHO) untuk kegunaan kecemasan, boleh menawarkan perlindungan terhadap simptom Covid-19 sebanyak 78.1 peratus, tetapi kadarnya turun kepada 73.5 peratus jika mengambil kira kegunaannya terhdap mereka yang telah menunjukkan simptom.

Satu lagi vaksin yang dikeluarkan anak syarikat di Wuhan dan masih menunggu kelulusan WHO, dan dibenarkan penggunaannya di China mempunyai kadar perlindungan terhadap simptom Covid-19 sebanyak 72.8 peratus, dan 64 peratus bagi yang telah menunjukkan simptom.

Keputusan itu berdasarkan data dikumpul daripada 40,411 peserta sihat berusia 18 hingga 59 tahun di Emiriah Arab Bersatu (UAE) dan Bahrain tahun lalu. Peserta dibahagikan kepada dua kumpulan iaitu yang menggunakan vaksin Wuhan dan Beijing.

Pakar Imunologi yang juga Profesor Bersekutu Sekolah Perubatan Duke-NUS Singapura, Ashley St John berkata bilangan kes teruk yang rendah mungkin disebabkan jumlah penyertaan daripada golongan berumur, atau mereka yang mempunyai sejarah penyakit.

“Tetapi sebilangan besar kes yang teruk mungkin menimbulkan lebih banyak keyakinan. Tentunya mereka tidak mempunyai data yang cukup mengenai kes-kes teruk.

“Dan dari sudut statistik kita perlu melihat lebih banyak kes bagi memperoleh idea yang lebih baik mengenai sejauh mana vaksin ini boleh memberi perlindungan daripada penyakit yang teruk.

“Apabila anda mempunyai nilai, seperti dua atau tiga daripada ratusan (untuk kes yang teruk), ianya tidak memberikan anda keyakinan bahawa ini bukan sekadar kejadian rawak,” katanya.

Hasil kajian yang disiarkan dalam jurnal itu turut disediakan oleh firma perkhidmatan perubatan Abu Dhabi, G42, yang juga anak syarikat Sinopharm. – Agensi


Majoriti rakyat tolak kluster mahkamah dalam Kabinet bakal dibentuk Anwar

Kluster mahkamah tidak wajar diberikan tempat dalam barisan Kabinet kerajaan Pakatan Harapan (PH)-Barisan Nasional (BN).

Majoriti rakyat dalam tinjauan dibuat oleh portal berita Awani menolak sekiranya ahli politik yang terpalit kes mahkamah berada dalam barisan menteri yang bakal diumumkan Perdana Menteri Datuk Seri Anwar Ibrahim.

Menerusi tinjauan pungutan suara di laman sesawang Awani, 90% pengundi daripada 6,118 responden berpendapat tidak wajar untuk meletakkan mana-mana Ahli Parlimen yang terkait dengan kes mahkamah untuk menyertai senarai Kabinet PM Anwar.

Manakala lapan peratus beranggapan ia suatu hal yang wajar dan dua peratus lagi tidak peduli.

Terdahulu, Gabungan Pilihan Raya Bersih dan Adil (Bersih) menggesa Anwar tidak membawa masuk pemimpin kluster mahkamah dalam kerajaan bakal dibentuknya.

Bersih membuat pendirian ahli politik yang berdepan pendakwaan di mahkamah perlu diketepikan daripada barisan pentadbiran kerajaan yang akan diumumkan Perdana Menteri Datuk Seri Anwar Ibrahim.

“Bersih berpandangan bahawa sehingga dan melainkan kedua-dua pihak pendakwaan dan kehakiman benar-benar bebas daripada pengaruh politik, ahli politik yang masih mempunyai kes mahkamah mengambil jawatan eksekutif adalah langsung tidak boleh diterima.

“Ini kerana sebarang pembebasan akan dilihat sebagai pemberian pengampunan kepada mereka yang di pihak Eksekutif, sekalipun jika kes mereka secara meritnya layak dibebaskan.

“Hal ini akan melumpuhkan keyakinan rakyat terhadap kedua-dua AGC dan kehakiman,” kata Bersih.

Bersih juga mengingatkan bahawa gerakan politik sedemikian boleh menimbulkan keraguan terhadap integriti kerajaan Anwar dan mencemarkan reputasi negara.

Bersih juga meluahkan kebimbangan dengan cadangan pihak tertentu dan individu supaya Presiden UMNO Datuk Seri Ahmad Zahid Hamidi dipertimbangkan untuk jawatan Timbalan Perdana Menteri dalam pembentukan kabinet baru nanti.

“Zahid masih dalam perbicaraan untuk 47 pendakwaan jenayah pecah amanah dalam kes Yayasan Akalbudi.

“Walaupun beliau telah dibebaskan daripada 40 tuduhan rasuah skim visa VLN oleh Mahkamah Tinggi pada 22 September lalu, pasukan pendakwaan juga telah mengemukakan rayuan untuk kes tersebut,” kata Bersih.

Bersih juga menggesa semua parti dalam kerajaan campuran supaya mengelak daripada menamakan individu yang sedang berdepan dengan kes mahkamah untuk pertimbangan Anwar.

“Wakil rakyat yang sedang menjalani kes rasuah seperti (Pengerusi DAP) Lim Guan Eng, Presiden Muda) Syed Saddiq dan (Pengerusi BN Sabah) Datuk Seri Bung Mokhtar Radin, tidak boleh dilantik ke dalam kabinet sehingga kes mereka selesai sepenuhnya oleh mahkamah tanpa sebarang campur tangan Eksekutif melalui Jabatan Peguam Negara,” katanya lagi.

Terdahulu, spekulasi tercetus selepas Anwar memberi bayangan tidak menolak pemimpin kluster mahkamah bakal dibawa masuk dalam Kabinet memandangkan seseorang itu masih tidak didapati bersalah selagi hukuman belum dijatuhkan.


Awas! Jangan sampai polis ‘beraya’ di rumah kita

Pengumuman Kementerian Pengajian Tinggi (KPT) yang telah memberikan kebenaran kepada pelajar IPT untuk pulang beraya di kampung halaman merupakan satu berita gembira kepada semua masyarakat kampus di Malaysia.

Sesuai dengan ‘mood’ raya yang penuh dengan kemeriahan dan kegembiraan, begitulah perasaan mahasiswa sekarang ini.

Hampir keseluruhan Institusi Pengajian Tinggi (IPT) di negara ini telah memulakan semester baharu pada awal Mac tempoh hari dan perlu mengehadkan pergerakan mereka hanya di dalam kampus di samping mematuhi segala SOP yang telah ditetapkan.

Sepanjang tempoh tersebut mahasiswa telah patuh dengan baik segala arahan dan meneruskan pembelajaran dengan selamat di kampus masing-masing.

Setelah pengumuman kebenaran pulang beraya diumumkan oleh pihak KPT, tentunya gembira mendengar berita yang baik ini. Keluarga yang menunggu di rumah juga pasti ternanti-nanti hari kepulangan anak-anak mereka.

Namun, Syawal tahun ini tidak berbeza dengan tahun sebelumnya kerana rakyat Malaysia perlu menyambut lebaran dengan penuh kesederhanaan dan kepatuhan kepada SOP. Jangan sampai PDRM pula yang ‘beraya’ di rumah kita.

Mahasiswa juga diseru untuk kekal tenang dan menjaga diri selama menunggu tarikh pulang ke kampung halaman yang telah dijadualkan. Elakkan tempat sesak dan sempit bagi memastikan diri tidak menjadi pembawa ke kampung halaman masing-masing.

Patuh pada pengarahan pemakaian pelitup muka dan penjarakan fizikal 1 meter. Ingat akan ibu ayah kita yang berada di kampung halaman.

Gabungan Mahasiswa Islam Se-Malaysia (GAMIS) turut mengucapkan jutaan terima kasih kepada pihak KPT yang sentiasa prihatin terhadap mahasiswa dan sentiasa berusaha untuk memberikan yang terbaik buat semua masyarakat kampus.

Mahasiswa juga sekali lagi dinasihatkan untuk menggunakan peluang ini sebaik mungkin dan patuhlah pada semua arahan dan SOP yang telah ditetapkan.

Nur Adila Bt Ramli
Timbalan Pengerusi 3 Majlis Politik Nasional GAMIS


344 kanak-kanak antara 1,033 mangsa korban banjir Pakistan

Sekurang-kurangnya 1,033 penduduk, termasuk 348 kanak-kanak, terkorban dalam banjir di Pakistan sejak pertengahan Jun lalu, dengan kira-kira 1,527 orang lagi cedera.

Pihak Berkuasa Pengurusan Bencana Negara Pakistan (NDMA) berkata seramai 119 orang telah meninggal dunia dan 71 cedera dalam tempoh 24 jam terakhir.

Sekurang-kurangnya 33 juta penduduk terjejas akibat bencana itu, kata Menteri Perubahan Iklim Pakistan Sherry Rehman pada Khamis, sambil menyifatkan banjir itu sebagai “belum pernah terjadi sebelumnya” dan “bencana kemanusiaan terburuk dalam dekad ini.”

“Pakistan sedang melalui kitaran monsun kelapan manakala yang biasanya hanya mempunyai tiga hingga empat kitaran hujan,” kata Rehman.

“Peratusan banjir besar sangat mengejutkan.”

Beliau menekankan impak ke atas wilayah di selatan negara itu, sambil menambah bahawa bantuan “maksimum” sedang dijalankan.

Tentera diberi kuasa untuk membantu operasi bantuan dan menyelamat di kawasan yang dilanda banjir, kata Kementerian Dalam Negeri Pakistan dalam satu kenyataan.

Kementerian itu berkata tentera akan membantu empat kerajaan wilayah Pakistan, termasuk wilayah barat daya Balochistan yang paling teruk terjejas.

Sementara itu, pusat pemindahan banjir sedang diwujudkan di pelbagai wilayah untuk menempatkan mangsa, selain membantu mengumpul dan mengagihkan keperluan, kata Angkatan Tentera Pakistan.

Tentera tentera juga membantu orang ramai berpindah ke tempat yang lebih selamat, menyediakan tempat tinggal, makanan dan rawatan perubatan kepada mereka yang terjejas akibat banjir.

Wilayah selatan Sindh, yang terjejas teruk akibat banjir, telah meminta 1 juta khemah, manakala wilayah Balochistan — sebahagian besarnya terputus bekalan elektrik, gas dan internet — telah meminta 100,000 khemah, kata Rehman.

“Keutamaan Pakistan, pada masa ini, adalah bencana kemanusiaan yang disebabkan oleh iklim,” kata Rehman, menggesa masyarakat antarabangsa untuk memberikan bantuan memandangkan sumber “terhad” Pakistan. – Agensi


Kenapa perlu tunggu menang PRU baharu nak serah bukti?

Rafizi Ramli tidak perlu tunggu menang Pilihan Raya Umum Ke-15 (PRU-15) untuk menyerahkan bukti terhadap dakwaannya berhubung isu projek yang diluluskan Kementerian Alam Sekitar dan Air baru-baru ini.

Jika benar dakwaan tersebut, sepatutnya pemimpin PKR itu membuat laporan kepada pihak Suruhanjaya Pencegahan Rasuah Malaysia (SPRM) dan bukannya dengan mengadakan sidang media untuk menyerang pihak lawan semasa kempen Pilihan Raya Umum Ke-15 (PRU-15) sedang berjalan.

“Kalau ada bukti pelanggaran, buat laporan kepada SPRM dan kemuka bukti. Kenapa harus tunggu menang PRU.

“Semua perolehan dibuat mengikut peraturan sedia ada,” kata Menteri Kewangan kerajaan sementara, Tengku Datuk Seri Zafrul Tengku Abdul Aziz dalam ciapan di akaun Twitternya.

Terdahulu, Menteri Alam Sekitar dan Air Datuk Seri Tuan Ibrahim Tuan Man membidas Rafizi yang juga calon Parlimen Pandan itu hanya membuat fitnah bagi menjatuhkan reputasi musuh politiknya.

Rafizi semasa sidang media pada 11 November 2022 tidak menunjukkan sebarang bukti terhadap tuduhannya berhubung penganugerahan projek bernilai RM2 bilion.

Tuan Ibrahim yang juga Timbalan Presiden PAS dalam satu kenyataan hari ini (12 November 2022) berkata Rafizi memberitahu akan menjawab kenyataannya dan mengemukakan bukti kukuh tentang tuduhan dibuatnya.

“Namun, Rafizi telah membuat sidang media pada 11 November 2022 pada jam 10.30 pagi bertujuan kononnya untuk menjawab tuntutan yang saya kemukakan dan memberi bukti kukuh tentang tuduhan yang beliau lakukan terhadap saya.

“Bagaimanapun, terbukti bahawa sidang media tersebut hanya menguatkan lagi sangkaan ramai pihak bahawa Rafizi hanya membuat tuduhan palsu dan penyelewengan fakta berniat jahat untuk menjatuhkan reputasi saya,” katanya lagi.

Tuan Ibrahim berkata dalam sidang media itu, Rafizi menyatakan bahawa surat bertarikh 7 Oktober 2022 dikeluarkan oleh Ketua Setiausaha Perbendaharaan kepada Ketua Setiausaha Kementerian Alam Sekitar dan Air (KASA) untuk memaklumkan keputusan Menteri Kewangan meluluskan Projek Rancangan Tebatan Banjir Sungai Langat 2 secara rundingan terus kepada Mangkubumi Sdn Bhd.

“Berdasarkan kepada Surat tersebut, adalah jelas bahawa kelulusan tersebut bukanlah dibuat oleh saya ataupun KASA. Surat tersebut dikeluarkan pada 7 Oktober 2022, sebelum Parlimen dibubarkan dan bukan semasa tempoh kerajaan sementara (caretaker).

“Sidang media yang dibuat oleh Rafizi juga gagal sama sekali mendedahkan bukti keterlibatan saya dalam kelulusan projek termasuk usaha saya atau KASA untuk menganugerahkan projek tersebut ketika kerajaan sementara (caretaker).

“Saya juga telah menyatakan dengan jelas bahawa saya tidak pernah berjumpa, berunding atau membuat apa-apa tindakan semasa tempoh kerajaan sementara (caretaker) ke arah menganugerahkan projek tersebut,” jelas Tuan Ibrahim.

Dalam pada itu, Zafrul yang juga calon Parlimen Kuala Selangor berkata surat tuntutan (LOD) juga sudah dihantar kepada Rafizi dan menunggu kes tersebut dibicarakan di mahkamah atau tidak.

“Tuan Ibrahim pun dah serah LOD kepada Rafizi Ramli. Kita tunggu sama ada kes ini dibicarakan di mahkamah atau tidak,” katanya lagi.


Hanya dengan kemenangan besar, UMNO boleh bangunkan Johor dengan maju: Hasni

Menteri Besar Johor Datuk Seri Hasni Mohammad berkata pembubaran Dewan Undangan Negeri (DUN) diperlukan bagi mendapat mandat baharu daripada rakyat Johor untuk menjadikannya sebuah negeri yang maju dan rancak dengan pembangunan.

Beliau berkata kerajaan yang kuat akan dapat membantu negeri dan rakyat Johor menjadi lebih maju berdasarkan kedudukan strategik dan potensi negeri ini, lapor Bernama.

“Jadi untuk jadi negeri yang maju dan rancak pembangunannya, untuk itu, saya perlu fresh mandate (mandat baharu) daripada rakyat Johor. Kerajaan yang kuat akan dapat membantu negeri dan rakyat Johor lebih maju berdasarkan (kedudukan) strategik dan potensi negeri Johor.

Perkara (program-program kepentingan rakyat) ini perlu diteruskan tetapi memandangkan kedudukan kerajaan yang boleh dikatakan sebagai bergerak atas ‘ihsan pembangkang’ saya fikir tidak wajar sama sekali berlaku di negeri ini,” kata beliau kepada pemberita di Bangunan UMNO Johor di sini hari ini.

Sultan Johor Sultan Ibrahim Sultan Iskandar hari ini berkenan menandatangani watikah pembubaran Dewan Undangan Negeri (DUN) Johor untuk memberi laluan kepada Pilihan Raya Negeri (PRN) Johor.

Hasni yang juga penyandang Ahli Dewan Undangan Negeri (ADUN) Benut itu berkata langkah-langkah akan diambil seterusnya oleh Speaker DUN Suhaizan Kaiat untuk memaklumkan kepada Suruhanjaya Pilihan Raya (SPR) dan SPR akan membuat keputusan mengenai pilihan raya yang bakal diadakan dalam tempoh 60 hari.

Beliau yang juga Pengerusi Badan Perhubungan UMNO Johor berkata pertimbangan untuk mengadakan sama ada pilihan raya kecil (PRK) ataupun pilihan raya negeri (PRN) tercetus selepas kematian ADUN Kempas yang juga bekas Menteri Besar Johor Datuk Osman Sapian pada 21 Dis tahun lepas.

Bagaimanapun, beliau berhati-hati dalam membuat pertimbangan itu memandangkan Selangor dan Pahang dilanda banjir pada 18 Dis, diikuti dengan Johor pada 31 Dis, tahun lepas.

Justeru, selepas selesainya banjir, penurunan kes Covid-19 dan pembukaan ekonomi, beliau berkata kerajaan negeri berhasrat untuk membawa Johor ke arah lebih maju, katanya.

Ketika diminta mengulas mengenai apa yang dimaksudkan kerajaan negeri bergerak atas “ihsan pembangkang”, Hasni berkata kenyataan pembangkang sebelum ini yang menawarkan komitmen kestabilan supaya kerajaan negeri tidak membubarkan DUN Johor hanyalah “janji manis”.

Beliau berkata dalam sidang DUN sebelum ini blok pembangkang meminta diadakan rundingan supaya mereka terlibat sama dalam Mesyuarat Jawatankuasa Tindakan Pembangunan Daerah (JTPD) dan bukan hanya sebagai pemerhati.

Hasni berkata beliau berulang kali menerangkan kepada mereka menerusi surat Unit Penyelarasan Pelaksanaan (ICU) Jabatan Perdana Menteri yang dikeluarkan November lepas bahawa bahawa berdasarkan arahan No 1 2020 komposisi ahli dalam JTPD perlulah daripada ADUN yang sama parti dengan kerajaan.

“Kita hanya tertakluk kepada arahan nombor satu Jabatan Perdana Menteri mengenai komposisi wakil dalam mesyuarat JTPD, tetapi mereka meneruskan juga rundingan tersebut dan akhirnya berkesudahan dengan 27 sama (undi).

(Bagaimanapun) Speaker DUN (Suhaizan Kaiat) yang bukan dari parti kerajaan mungkin atas ihsan (mengundi) untuk memastikan kerajaan ini berjalan, maka, undi penentu itu diberikan kepada kerajaan,” kata Hasni.

Justeru, itu beliau menjelaskan bahawa itu yang dimaksudkan bila kerajaan negeri bergerak atas ihsan disebabkan satu majoriti yang juga menyebabkan keadaan kerajaan negeri tidak stabil.

“Johor tidak sepatutnya berada dalam keadaan sedemikian kalau (kerajaan negeri mahu) terus ingin merancang melaksanakan program untuk rakyat,” kata beliau.

Kematian Osman tahun lepas menyebabkan kerajaan negeri yang dipimpin Barisan Nasional tinggal 28 kerusi manakala Pakatan Harapan dengan 27 kerusi.

Setiausaha Badan Perhubungan UMNO Johor Datuk Samsolbari Jamali pula berkata kerajaan negeri perlu mengambil keputusan tepat untuk melaksanakan PRN Johor yang menyaksikan pembubaran DUN pada hari ini.

“Memang dinyatakan (pembangkang) akan beri kerjasama tetapi seperti yang dinyatakan Menteri Besar Johor Datuk Seri Hasni Mohammad, kita telah dimaklumkan bahawa pada satu ketika dia (pembangkang) tidak mengundi bersama kita dan bawa usul yang berbeza.

“Jadi perkara (majoriti tipis) itu tidak sewajarnya perlu berlaku sebab untuk kepentingan ramai dan benda itu telah dimaklumkan dan difahamkan lebih awal,” katanya kepada pemberita mengulas mengenai pembangkang yang berulang kali menyatakan pendirian sedia bekerjasama walau majoriti tipis di sini hari ini.


Adakah UMNO desak siasat Tommy Thomas? Soal peguam kepada PH

Bekas presiden Majlis Peguam Ambiga Sreenevasan dan peguam yang juga calon Bebas Parlimen Batu, Siti Kasim mempersoalkan sama ada terdapat motif politik oleh UMNO di sebalik siasatan berhubung bekas Peguam Negara (AG) Tan Sri Tommy Thomas.

“Kami baru sahaja memberi kenyataan di Bukit Aman. Kami telah dipanggil untuk siasatan di bawah Seksyen 505 Kanun Keseksaan (membuat kenyataan dengan niat untuk melakukan kerosakan) dan 233 Akta SKMM (perkongsian atau penyebaran berita palsu, kandungan menyinggung perasaan dan ugutan).

“Siasatan adalah berhubung kenyataan yang dibuat oleh bekas peguam negara Tan Sri Tommy Thomas. Polis sangat profesional (dalam menjalankan siasatan).

“Malah saya benar-benar malu dengan cara kami membuang masa polis dengan menjalankan siasatan seperti ini.

“Sangat jelas kepada saya bahawa siasatan ini adalah salah satu tuntutan UMNO kepada Pakatan Harapan (PH),” dakwanya menurut laporan Mkini.

“Saya ingin bertanya kepada kerajaan reformis PH – adakah ini salah satu tuntutan UMNO berhubung penyiasatan Tommy Thomas?

“Adakah ia mempunyai kaitan dengan dakwaan terhadap beberapa pemimpin UMNO? Dan saya ingin tahu daripada PH, apa lagi yang anda sudah berikan (kepada UMNO)?” kata Ambiga.

Sementara itu, Siti Kassim pula menyetujui apa yang dikatakan Ambiga.

“Kami membuang masa kami, masa polis. Apakah jenis kesalahan yang telah dilakukan? Ini cuba menyekat kebebasan bersuara kami.

“Kami tidak boleh berkata apa-apa jika kami tak puas hati? Ini adalah sesuatu yang perlu dilihat oleh kerajaan sekarang. Kami mesti bangkit menentang penyekatan hak ini,” katanya.

Terdahulu, polis melancarkan siasatan terhadap Thomas atas dakwaan kenyataan perkauman yang dibuatnya terhadap kerajaan dalam forum bertajuk “Dark Forces Towards GE15” pada 17 September.

Setiausaha polis Noorsiah Mohd Saaduddin berkata polis juga telah memulakan siasatan serupa terhadap Presiden Parti Sosialis Malaysia, Dr Michael Jeyakumar Devaraj, yang juga ahli panel pada majlis itu.

Noorsiah juga berkata kedua-duanya akan disiasat mengikut Seksyen 505(c) Kanun Keseksaan dan Seksyen 233 Akta Komunikasi dan Multimedia 1998.

Dalam forum itu Thomas didakwa menggesa pembangkang bertanya kepada pengundi sama ada “kerajaan Melayu” akan menjadikan negara lebih baik dan lebih cekap.


Jho Low kalah RM7.34 juta 90 minit main judi guna wang 1MDB

Ahli perniagaan Malaysia dalam buruan Jho Low adalah ‘orang besar’ di Las Vegas. Dia mengembara bersama rombongan dan kalah puluhan juta dolar di meja judi, menurut keterangan kepada mahkamah Amerika Syarikat (AS) pada Khamis (17 Mac).

Low adalah pemain yang membuat pertaruhan sangat tinggi sehingga dia kalah AS$1.75 juta (kira-kira RM7.34 juta) dalam satu permainan judi bakarat selama 90 minit, permainan kegemarannya, beritahu seorang eksekutif pemasaran dengan Venetian di Las Vegas kepada juri di Mahkamah Persekutuan di Brooklyn, New York, AS.

Kirk Godby menganggarkan Jho Low bertaruh hampir AS$87 juta dan kalah kira-kira AS$26 juta.

“Dia sangat boros,” kata Godby dipetik daripada laporan Bloomberg.

Godby memberi keterangan sebagai saksi kerajaan AS dalam perbicaraan bekas eksekutif Goldman Sachs Roger Ng di AS berhubung dakwaan pengubahan wang haram dan dakwaan melanggar undang-undang antirasuah, melibatkan berbilion-bilion dolar dana 1Malaysia Development Berhad (1MDB).

Ng dituduh bersubahat dengan Jho Low dan seorang lagi bekas eksekutif Goldman Sachs, Tim Leissner untuk menyeleweng berbilion-bilion dolar daripada tiga urus niaga bon yang ditaja jamin Goldman untuk 1MDB.

Ng turut berjudi dengan Jho Low semasa lawatan tunggal ahli perniagaan dalam buruan itu ke Venetian pada akhir November 2010, kata Godby.

Dia (Ng) dilaporkan kalah AS$22,500 bermain bakarat semasa kunjungannya sebelum perjanjian bon 1MDB pertama pada Mei 2012.

Jho Low turut bermain satu meja dengan Ng pada jam 5 pagi 29 November dan mempertaruhkan AS$4 juta, kata Godby.

Pendakwa raya memanggil Godby untuk menyangkal dakwaan Ng pada Oktober 2009 kepada pihak atasan Goldman bahawa dia pernah bertemu Jho Low hanya sekali sebelum ini.

Venetian bukanlah satu-satunya kasino di Las Vegas di mana Jho Low sering dikunjungi.

Untuk meraikan hari lahirnya yang ke-28, Jho Low mengadakan parti di Caesars Palace, dengan aktor terkenal Leonardo DiCaprio diterbangkan dengan jet peribadi dan menerima AS$150,000 untuk menghadiri parti dan makan malam, juri diberitahu sebelum perbicaraan.

Perbicaraan bersambung Isnin dengan pendakwa berkata mereka menjangkakan untuk menyelesaikan kes seawal 23 Mac. Hakim Daerah AS, Margo Brodie memberitahu juri mereka boleh menyelesaikan kes itu seawal 29 Mac. – Bloomberg


Kes tembak sehingga maut, polis tahan dua lelaki bantu siasatan

Dua lelaki tempatan ditahan polis bagi membantu siasatan berhubung kes seorang lelaki tempatan maut dengan empat kesan tembakan di bahagian kepala dalam kejadian berhampiran Balai Polis Sungai Jarom, Kuala Langat minggu lalu.

Ketua Polis Daerah Kuala Langat Supt Ahmad Ridhwan Mohd Nor @ Saleh berkata suspek yang berumur 19 dan 32 tahun itu ditahan di sekitar Pekan Banting, pada pukul 6.30 petang, Selasa lepas, menurut laporan Bernama.

“Kedua-dua yang ditahan itu telah direman selama tiga hari bermula 24 Mei bagi membantu siasatan kes bunuh tersebut,” katanya dalam kenyataan malam ini.

Beliau berkata polis kini giat memburu dua lagi individu bagi membantu siasatan kes tersebut dan meminta orang awam yang mempunyai maklumat berkaitan kejadian untuk tampil ke balai berdekatan atau menghubungi bilik gerakan di talian 03-31872222.

Media sebelum ini melaporkan, pihak polis sedang memburu empat individu berdasarkan maklumat saksi bahawa terdapat empat individu bertopi keledar dengan pelindung mata atau visor gelap berada di tempat kejadian.


Cuai ketika khatan: Kerajaan, empat pihak rayu ganti rugi RM3.1 juta

Kerajaan Malaysia dan empat pihak lain telah merayu terhadap keputusan Mahkamah Tinggi Kuala Lumpur yang memberikan ganti rugi berjumlah RM3.1 juta kepada seorang pemuda yang terpotong kepala alat sulitnya ketika berkhatan 12 tahun lepas.

Selain kerajaan, empat pihak tersebut ialah pegawai perubatan dan pengarah Hospital Kuala Lipis di Pahang serta doktor pakar dan pengarah Hospital Selayang di Selangor.

Peguam Persekutuan Saravanan Kuppusamy ketika dihubungi hari ini berkata Jabatan Peguam Negara (AGC) telah memfailkan rayuan berhubung keputusan itu di Mahkamah Rayuan pada 27 April lepas.

“Kes ditetapkan untuk pengurusan kes secara e-Review di hadapan timbalan pendaftar Mahkamah Rayuan pada 27 Julai ini,” katanya.

Pada 7 April lepas, Hakim Datuk Akhtar Tahir memberikan ganti rugi berjumlah RM3.1 juta kepada pemuda berusia 22 tahun itu selepas membenarkan samannya terhadap kelima-lima defendan berkenaan.

Hakim Akhtar ketika membuat keputusan itu memutuskan bahawa kesemua defendan telah melakukan kecuaian terhadap keadaan yang dialami oleh pemuda itu selaku plaintif.

Dalam penghakiman bertulis yang dikeluarkan pada 27 Mei lepas, hakim itu berkata kelewatan kakitangan perubatan merawat kecederaan lelaki itu telah melenyapkan harapan untuk menyelamatkan alat sulitnya.

Lelaki itu, yang memfailkan saman pada 19 Julai 2018 melalui ibunya, mendakwa proses bersunat pada 13 Dis 2010 ke atasnya tidak dilakukan mengikut prosedur ditetapkan sehingga menyebabkan seluruh kepala zakar terpotong.

Akibat kecacatan kekal itu, ibu mangsa mendakwa anaknya yang ketika kejadian berusia 10 tahun telah berubah sikap menjadi amat pendiam dan tidak suka berkawan dengan rakan sebaya. – Bernama


Dua bulan lalu bantu India, kini Indonesia perlukan bantuan sama

Dua bulan lalu, Indonesia menyumbangkan hampir 3,400 tangki oksigen dan alat bantuan pernafasan kepada India selepas negara tersebut teruk terjejas apabila penularan wabak Covid-19, terutama varian Delta.

Malah, Jakarta juga merancang menghantar 2,000 tangki oksigen kepada India pada akhir Jun lalu, tetapi terpaksa dibatalkan gara-gara keadaan semakin bertukar apabila negara republik dengan jumlah penduduk keempat tertinggi di dunia itu pula yang kehabisan beberapa peralatan  oksigen.

Hari ini negara Asia Tenggara itu pula melaporkan telah mengalami situasi yang sama seperti India di mana berlakunya penyebaran jangkitan yang semakin meningkat dan pihak pemerintah terpaksa meminta bantuan kecemasan dari negara lain termasuk Singapura dan China.

Menteri yang dipertanggungjawabkan menyelaras Covid-19, Luhut Binsar Pandjaitan, memaklumkan Indonesia kini kekurangan peralatan oksigen, termasuk silinder, penumpu, dan alat bantuan pernafasan.

Indonesia telah meminta bantuan China, Singapura dan Australia. Lebih 1,000 peralatan dari Singapuran dan 1,000 alat bantuan pernafasan dari Australia sudah diterima.

Indonesia turut berhasrat untuk membeli 36,000 tan oksigen tambahan dan 10,000 penumpu dari Singapura.

Negara lain juga turut memberi bantuan kepada Indonesia termasuk Amerika Syarikat, Emiriah Arab Bersatu dan China, tetapi sumber oksigen yang digunakan oleh China berbeza dengan yang digunakan di Indonesia.

Menurut data pihak berkuasa republik itu, kapasiti keperluan harian untuk oksigen telah mencapai tahap 1,928 tan sehari, berbanding pengeluaran negara sebanyak 2,262 tan sehari.

Pandjaitan turut memaklumkan bahawa 100 peratus kegunaan oksigen diutamakan kepada sektor kesihatan dan semua peruntukan untuk industri lain terpaksa dihentikan buat sementara waktu.

Kapasiti Hhospital juga sudah hampir penuh dan jumlah pesakit yang meninggal dunia di rumah ketika menjalani kuarantin kendiri sebelum menerima rawatan juga semakin meningkat.

Wakil Walikota Bandung, Yaya Mulyana memaklumkan bilik kecemasan di sebuah Hospital Awam Bandung terpaksa ditutup kerana pihak hospital telah kehabisan oksigen.

Terdapat segelintir rakyat Indonesia yang membeli tangki oksigen sebagai persediaan walaupun mereka belum dijangkiti Covid-19. Ini membuatkan bekalan oksigen telah habis di pasaran. – Agensi


Anggota polis bertugas PRU-15 mesti faham akta pilihan raya

Anggota Polis Diraja Malaysia (PDRM) yang akan bertugas pada Pilihan Raya Umum ke-15 (PRU15) akan datang perlu mempersiapkan diri dengan pengetahuan menyeluruh mengenai bidang kuasa masing-masing bagi mengelak implikasi yang boleh mencabar kredibiliti pasukan dan kewibawaan kerajaan.

Ketua Polis Negara Tan Sri Acryl Sani Abdullah Sani berkata sehubungan itu, semua pegawai pemerintah dan petugas perlu cakna dan memahami Akta Kesalahan Pilihan Raya 1954 dan akta-akta lain yang berkaitan.

“Menghampiri PRU15 juga saya telah keluarkan arahan pada 14 September mengenai usaha pemantapan amalan kesantunan berbahasa dalam penyampaian perkhidmatan PDRM yang perlu diberi perhatian.

“Pegawai polis perlu bijak mengawal emosi dan tutur kata selain mengekalkan profesionalisme pada tahap tertinggi sepanjang bertugas terutamanya apabila berdepan situasi provokasi,” katanya sewaktu menyampaikan amanat dalam Perhimpunan Bulanan Ketua Polis Negara bulan September di Bukit Aman, hari ini (26 September 2022).

Acryl Sani berkata polis juga perlu telus menangani isu berkait mana-mana parti politik agar PDRM terus dilihat sebagai sebuah institusi kepolisan yang profesional.

“Untuk makluman saya juga telah melantik Pengarah Jabatan Keselamatan Dalam Negeri dan Ketenteraman Awam (KDNKA) Datuk Hazani Ghazali sebagai Pengarah Operasi Polis bagi PRU15 dan semoga semua elemen di bawah KDNKA selaku jabatan pengoperasian dengan aset dan keanggotaan terbesar dapat menjalankan tugas dengan baik,” katanya.

Beliau berharap PDRM akan menggunakan secara optimum jentera pasukan dengan perancangan strategik bagi memastikan situasi PRU15 nanti aman selain pada masa sama dapat menjalankan tugas hakiki iaitu mengekalkan keselamatan negara dengan baik.

Mengenai bencana alam seperti banjir, Acryl Sani berkata beliau telah mengarahkan semua ibu pejabat polis baik di peringkat kontinjen mahupun daerah untuk bersiap-sedia, meliputi anggota dan aset yang boleh digerakkan pada bila-bila masa yang diperlukan.

“PDRM perlu ambil iktibar banjir besar yang melanda negara Disember tahun lepas yang telah menguji kesiapsiagaan pasukan keselamatan dalam menghadapi krisis. Belajar dan tambah baik dari sudut mana yang perlu agar respons PDRM dalam berhadapan bencana pada masa hadapan lebih efektif dan dapat menghulurkan bantuan secepat mungkin,” katanya.


Annuar cadangkan Ismail Sabri Pengerusi BN ganti Zahid

Ahli Parlimen Ketereh Tan Sri Annuar Musa mencadangkan Datuk Seri Ismail Sabri Yaakob diangkat sebagai Pengerusi Barisan Nasional (BN) menggantikan Datuk Seri Ahmad Zahid Hamidi.

Pada masa sama, bekas Setiausaha Agung UMNO itu turut mencadangkan Ismail Sabri yang juga Naib Presiden UMNO mengetuai jentera pilihan raya BN menghadapi Pilihan Raya Umum Ke-15 akan datang.

Cadangan beliau menyusul keputusan Majlis Tertinggi (MT) UMNO semalam yang mencadangkan Ismail Sabri dicalonkan sebagai Perdana Menteri (PM) bagi menghadapi PRU-15.

Dalam satu kenyataan hari ini, Annuar berkata pelantikan itu akan membolehkan Ismail Sabri menumpukan perhatian dan mengembalikan semula kekuatan UMNO serta memulihkan keyakinan rakyat.

“Saya berpandangan sudah tiba masanya perdana menteri turut diberi amanah sebagai pengerusi BN dan pengarah utama jentera pilihan raya BN.

“Sebagai calon PM, Ismail perlu diberi seluas-luas ruang untuk mencorakkan pentadbiran yang mampu membawa ‘order baru’ politik negara yang lebih segar, bersih, berintegriti dan mampu memulihkan negara,” katanya.

Beliau turut mengucapkan tahniah kepada Presiden UMNO dan MT yang telah membuat keputusan menamakan Ismail Sabri sebagai calon PM.

“Saya percaya keputusan ini disambut dengan penuh kesyukuran oleh seluruh ahli dan penyokong perjuangan Umno, tetapi juga oleh parti-parti komponen dan rakan sekutu BN,” katanya lagi.

Semalam Setiausaha Agung UMNO Datuk Seri Ahmad Maslan mengumumkan mesyuarat MT sebulat suara bersetuju mencadangkan Ismail Sabri dicalonkan sebagai Perdana Menteri (PM) bagi menghadapi PRU-15.


Ikrar PN dalam PRN Melaka, tingkatkan ekonomi dan jaga kebajikan rakyat

Perikatan Nasional (PN) melancarkan tawaran ikrar kepada rakyat Melaka dengan tema ‘Melaka Bangkit Gemilang’ yang akan memberi fokus ke arah meningkatkan ekonomi dan menjaga kebajikan orang ramai jika memenangi Pilihan Raya Negeri (PRN) pada 20 November ini.

Pengerusi PN Tan Sri Muhyiddin Yassin semasa melancarkan enam teras ikrar berkata tawaran kepada rakyat Melaka itu bukan satu omong-kosong dan realistik untuk dilaksanakan sekiranya diberikan peluang kepada gabungan tersebut untuk memerintah kerajaan negeri nanti.

“Justeru, Perikatan Nasional telah menyediakan Ikrar berteraskan 6 tunjang utama, berpacukan 11 strategi dan berlandaskan 74 pendekatan.

“Ikrar yang ditawarkan ini bukan omongan kosong, mahupun janji bulan dan bintang. Ikrar ini adalah satu komitmen bahawa Kerajaan negeri yang bakal dibentuk nanti adalah berteraskan suara rakyat yang mahu melihat Melaka Bangkit Gemilang sebagai sebuah negeri yang maju, prihatin rakyat dan dipimpin oleh sebuah pasukan kepimpinan yang berintegriti,” katanya semasa Majlis Pelancaran Ikrar PN Untuk Melaka sempena PRN hari ini.

Bagi memacu ekonomi Melaka, fokus akan diberikan kepada pendigitalan dan pembangunan Perusahaan Mikro, Kecil dan Sederhana (PMKS) bagi membantu para peniaga di negeri tersebut meningkatkan pendapatan mereka dan menjana peluang perniagaan yang lebih meluas.

“Melalui pendekatan ini, lebih banyak peluang perniagaan dapat dijana dan tentunya para peniaga di Melaka dapat memperoleh pendapatan yang lebih tinggi, bahkan boleh meningkat berlipat kali ganda.

“Pulangan kepada negeri pula akan diterjemahkan melalui pembangunan pesat yang dapat dinikmati oleh setiap lapisan rakyat di negeri Melaka,” katanya.

Selain itu, Muhyiddin juga mengumumkan bantuan one-off sebanyak RM200 akan diberikan kepada para guru agama dan tadika bagi menghargai jasa dan bakti yang dicurahkan kepada anak-anak Melaka.

“Kerajaan PN juga akan memberikan perhatian kepada pengurusan sekolah tahfiz. Bagi memastikan persekitaran yang kondusif, bantuan penyelenggaraan akan diberikan kepada semua sekolah tahfiz yang berdaftar di bawah Jabatan Agama Islam Melaka (JAIM).

“Selain itu, bantuan one-off sebanyak RM200 akan diberikan kepada Guru Tahfiz, Guru KAFA dan juga Guru Tadika di bawah seliaan JAIM. Ini adalah bagi menghargai jasa dan bakti guru-guru untuk mendidik anak-anak dalam apa jua keadaan,” katanya lagi.

Para peniaga juga bakal menerima kemudahan, kerajaan PN akan mengurangkan bayaran lesen perniagaan dan sewa tapak bagi meringanka beban mereka dalam menghadapi kesan pandemik Covid-19.

“PN memahami bahawa pandemik Covid-19 memberi kesan yang cukup mendalam kepada rakyat dan kesannya masih terasa sehingga kini.

“Bagi meringankan impak pasca Covid-19, bayaran lesen perniagaan dan bayaran sewa tapak kepada penjaja dan peniaga kecil akan dikurangkan. Ini bagi meringankan beban kewangan dan memberi ruang kepada mereka untuk kembali berniaga,” jelasnya lagi.

Bantuan tunai juga akan diberikan kepada semua anak Melaka yang lahir pada 2021, ia sebagai penghargaan kepada rakyat Melaka.

“PN menyedari dalam tempoh yang sukar ini, perbelanjaan untuk menyambut kelahiran anak juga memberi kesan kepada sebahagian rakyat.

“Oleh yang demikian, bantuan one-off sebanyak RM200 akan diberikan kepada semua anak yang dilahirkan di negeri Melaka pada tahun 2021,” katanya lagi.

Sektor pelancongan domestik Melaka juga tidak dipinggirkan dalam ikrar yang diumumkan Muhyiddin, PN berjanji akan menyediakan kemudahan infrastruktur bagi menjadikan Melaka sebagai destinasi utama para pelancong.

“Bagi melancarkan lalu lintas, terutamanya pada waktu puncak atau musim percutian, Kerajaan PN Melaka yang akan dibentuk nanti akan menyediakan lebih banyak kemudahan tempat letak kenderaan bertingkat di kawasan pelancongan dan diselaraskan dengan sistem “park and ride”.

“Perikatan Nasional juga akan menggiatkan usaha pemulihan industri pelancongan, termasuk pelancongan kesihatan antarabangsa bagi menjadikan Melaka destinasi pilihan pelancongan kesihatan.

“Selain itu, pendekatan menjadikan Melaka sebagai tempat persinggahan pelancong kapal persiaran yang menyusuri Selat Melaka dan pusat penganjuran Mesyuarat, Insentif, Persidangan dan Pameran (MICE) akan dipergiat dengan menyediakan kemudahan penginapan, pengangkutan dan aktiviti sampingan,” terangnya lagi.

Muhyiddin juga menggesa pengundi Melaka agar memberi peluang kepada PN untuk mentadbir selepas melalui pengalaman pahit sehingga menyaksikan dua kali kerajaan tumbang akibat perebutan kuasa sesama sendiri ahli politik di negeri itu.

Cukuplah pengalaman pahit yang saudara dan saudari serta kita semua lalui sebelum ini.

“Untuk kali ini, saya menyeru agar seluruh rakyat Melaka bersatu hati dan memberi mandat kepada Perikatan Nasional untuk bersama-sama melakarkan satu sejarah baharu – Melaka Kembali Bangkit Gemilang,” katanya lagi.


Aminuddin angkat sumpah MB Negeri Sembilan esok, bukan wakil UMNO

Majlis Istiadat Angkat Sumpah Menteri Besar Negeri Sembilan akan diadakan pada pukul 3 petang esok di Istana Sri Menanti, Kuala Pilah, kata Pengerusi Pakatan Harapan (PH) Negeri Sembilan Datuk Seri Aminuddin Harun.

Beliau bagaimanapun masih berteka-teki mengenai siapa yang bakal dilantik sebagai Menteri Besar nanti, menurut laporan Bernama.

“Esok baru tahu siapa Menteri Besar,” katanya kepada pemberita di Kediaman Rasmi Menteri Besar di sini hari ini.

Katanya beliau telah menghadap Yang Dipertuan Besar, Tuanku Muhriz Ibni Almarhum Tuanku Munawir di Istana Hinggap di sini pagi tadi bagi memaklumkan situasi keputusan Pilihan Raya Negeri (PRN) di negeri ini semalam.

Keputusan PRN negeri ini menyaksikan Kerajaan Perpaduan, gabungan PH dan UMNO berjaya membentuk kerajaan negeri selepas memenangi 31 kerusi, iaitu 17 kerusi PH dan 14 kerusi Barisan Nasional (BN).

Sementara itu Aminuddin berkata PH negeri ini masih sebulat suara mencadangkan beliau meneruskan tugas sebagai Menteri Besar.

“Pakatan Harapan (PH) masih sebulat suara mencadangkan saya sebagai Menteri Besar, saya rasa itu tak berubah,” katanya menambah keputusan muktamad ditetapkan kepimpinan pusat.


Kes baharu turun lagi tapi semakin ramai kanak-kanak dijangkiti Covid

Jumlah jangkitan harian Covid-19 di seluruh negara dalam tempoh 24 jam semalam (13 Mac 2022), turun lagi berbanding Sabtu, menurut statistik terbaharu Kementerian Kesihatan (KKM), hari ini.

Data laman sesawang CovidNOW yang dikemas kini tengah malam tadi menunjukkan dalam tempoh itu sebanyak 22,535 jangkitan baharu direkodkan, turun 3,715 kes berbanding 26,250 yang dicatat pada Sabtu.

Jumlah itu menjadikan kumulatif positif sejak awal 2020 lalu hingga semalam sebanyak 3,823,571 kes – ketiga tertinggi dalam kalangan negara-negara ASEAN selepas Indonesia dan Filipina.

Seramai 3,468,888 pesakit juga disahkan sembuh, manakala 33,807 kes kematian dilaporkan, dan 320,876 kes masih aktif, turun sedikit berbanding 317,968 kes pada Sabtu.

Daripada jumlah kes aktif itu seramai 309,214 pesakit menjalani kuarantin di rumah, turun berbanding 311,946 pesakit pada Sabtu; manakala 2,574 lagi ditempatkan di PKRC (2,780 pada Sabtu).

Seramai 8,704 pesakit lagi dimasukkan ke hospital, meningkat sedikit berbanding 8,691 pada Sabtu, dan 384 pesakit dirawat di unit rawatan rapi (ICU), naik berbanding 367 pesakit pada Sabtu, dengan 222 daripadanya memerlukan alat bantuan pernafasan (211 pada Sabtu).

Statistik CovidNOW juga menunjukkan lima negeri dan Wilayah Persekutuan mencatat peningkatan jangkitan harian semalam, dengan didahului Kedah sebanyak 2,332 kes berbanding 2,292 kes pada Sabtu.

Jumlah itu menjadikan kumulatif positif Covid-19 di Kedah sebanyak 268,854 kes, dengan 236,533 pesakit telah sembuh, 2,406 kes kematian dan 29,915 kes masih aktif.

Daripada jumlah kes aktif itu seramai 29,189 pesakit menjalani kuarantin di rumah; 127 ditempatkan di PKRC; 560 dimasukkan ke hospital; dan 39 pesakit dirawat di ICU, dengan 17 daripadanya memerlukan alat bantuan pernafasan.

Sehingga 12 Mac seramai 1,579,997 populasi di Kedah telah lengkap divaksinasi; 1,649,220 menerima dos pertama, dan 694,073 menerima dos penggalak.

Sementara itu, Negeri Sembilan turut mencatat peningkatan jangkitan harian apabila merekodkan 1,950 kes semalam berbanding 1,786 kes pada Sabtu, diikuti Terengganu (1,039 kes baharu, 881 Sabtu); Sabah (845 kes baharu, 796 Sabtu); dan Labuan (133 kes baharu, 125 Sabtu).

Menurut statistik CovidNOW, dalam tempoh minggu ini sahaja sebanyak 205,081 jangkitan positif Covid-19 dilaporkan.

Daripada jumlah itu, 55,306 kes melibatkan individu berusia 18 hingga 29 tahun, diikuti 49,072 kes (30-39 tahun); 28,107 kes (40-49 tahun); dan 18,739 kes (50-59 tahun).

Sebanyak 12,706 kes pula melibatkan kanak-kanak berusia 5 hingga 11 tahun; 12,608 kes (60-69 tahun); 11,894 kes (0-4 tahun); 8,422 kes (12-17 tahun); 5,955 (70-79 tahun); dan 2,272 (80 tahun ke atas).

Data jangkitan Covid-19.


Bekas Exco jaguh tembak babi umum bertanding bebas

Selepas namanya tercicir dalam senarai calon Pakatan Harapan (PH), bekas Ahli Dewan Undangan Negeri (ADUN) Pengkalan Batu, Datuk Norhizam Hassan Baktee mengumumkan hari ini akan bertanding atas tiket bebas pada Pilihan Raya Negeri (PRN) Melaka.

Norhizam yang dikenali sebagai jaguh tembak babi itu membuat pengumuman tersebut selepas mendapati Ketua Pembangkang Datuk Seri Anwar Ibrahim tidak mengumumkan namanya sebagai calon mereka.

Sebelum ini, DAP menegaskan menolak sebarang langkah untuk menamakan Norhizam sebagai calon PH.

Pada Pilihan Raya Umum Ke-14 (PRU 14), Norhizam menang di kerusi Pengkalan Batu atas tiket DAP tetapi menjadi ADUN Bebas dan menyokong Perikatan Nasional (PN) di Melaka. Tindakan itu menyebabkan PH tumbang di Melaka pada Mac 2020.

Turut keluar daripada PH ketika itu ialah ADUN Rembia Datuk Muhammad Jailani Khamis (PKR), selain dua ADUN dari BERSATU iaitu Datuk Mohd Rafiq Naizamohideen (Paya Rumput) dan Datuk Noor Effandi Ahmad (Telok Mas).

Bagaimanapun, Norhizam yang menjadi ADUN Bebas menyertai bekas ADUN Sungai Udang, Datuk Seri Idris Haron dari UMNO, Datuk Nor Azman Hassan (Pantai Kundor) juga dari UMNO serta Datuk Noor Effandi Ahmad (Telok Mas) dari Bersatu menarik sokongan kepada Ketua Menteri Datuk Seri Sulaiman Md Ali pada 4 Oktober lalu.

DAP mengumumkan akan meletak calon mereka, Muhammad Danish Zainudin, 25, di Pengkalan Batu.

Sementara itu, Barisan Nasional dan Perikatan Nasional masing-masing turut mengumumkan calon mereka di Pengkalan Batu.


Kes naik lagi, Selangor tertinggi

Jangkitan Covid-19 di seluruh negara dalam tempoh 24 jam semalam (Jumaat, 8 April 2022) melonjak semula kepada 14,944 kes, lebih tinggi daripada 11,994 kes yang dicatat pada Khamis.

Jumlah itu menjadikan kumulatif positif sejak awal 2020 hingga semalam meningkat kepada 4,307,529 kes, dengan 4,113,831 pesakit telah pulih, 35,259 kematian direkodkan dan 158,439 kes masih aktif.

Daripada jumlah kes aktif itu, seramai 154,880 pesakit menjalani kuarantin di rumah; 341 ditempatkan di PKRC; 3,012 dimasukkan ke hospital; dan 206 pesakit dirawat di unit rawatan rapi (ICU), dengan 109 daripadanya memerlukan alat bantuan pernafasan.

Sehingga semalam, lebih 69.13 juta dos vaksin Covid-19 telah diberikan dengan 25,891,835 atau 79.3 peratus populasi menerima dua dos, 27,550,216 atau 84.4 peratus menerima sekurang-kurangnya satu dos, dan 15,908,442 atau 67.6 peratus menerima dos penggalak.

Menurut data laman sesawang CovidNOW yang dikemas kini jam 7.40 pagi tadi, empat daripada 16 negeri dan Wilayah Persekutuan mencatat peningkatan jangkitan harian semalam membabitkan Selangor, Perak, Melaka dan Pahang.

Selangor mencatat 9,674 jangkitan, meningkat daripada 6,419 kes pada Khamis sebanyak 6,419 kes, menjadikan kumulatif positif kini mencecah 1,256,131 kes.

Pada masa sama seramai 1,157,385 pesakit di Selangor telah pulih, 10,577 kematian direkodkan, dan 88,169 kes masih aktif, dengan 87,248 pesakit menjalani kuarantin di rumah.

Selain itu, 109 pesakit ditempatkan di PKRC di seluruh Selangor; 764 dimasukkan ke hospital; dan 48 pesakit dirawat di ICU, dengan 24 daripadanya memerlukan alat bantuan pernafasan.

Sehingga semalam, seramai 4,011,324 atau 93.9 peratus individu dewasa di Selangor telah menerima dos penggalak vaksin Covid-19.

Seramai 4,833,902 atau 95.5 peratus lagi populasi di Selangor telah menerima dua suntikan, manakala 5,144,724 atau 101.3 peratus menerima sekurang-kurangnya satu dos.

Sementara itu, Perak pula mencatat 637 jangkitan baharu, meningkat berbanding 549 kes pada Khamis, diikuti Melaka (250 kes, 263 Khamis), dan Pahang (321 kes, 316 Khamis).

Berikut adalah pecahan kumulatif positif mengikut negeri sehingga 7 April 2022:

Pecahan kes Covid-19 mengikut negeri-negeri pada 8 April 2022.


Pengubahan wang haram: Lelaki dipenjara 3 tahun, denda RM1.14 juta

Seorang bekas pemilik sebuah syarikat percetakan dihukum penjara tiga tahun dan denda berjumlah RM1.14 juta oleh Mahkamah Sesyen di sini hari ini selepas didapati bersalah atas pertuduhan pengubahan wang haram dan menyembunyikan RM1,798,732.59 milik seorang wanita.

Hakim Yang Zaimey Yang Ghazali menjatuhkan hukuman itu ke atas S.Vinoad, 33, selepas mendapati pembelaan gagal menimbulkan keraguan yang munasabah terhadap kes pendakwaan, lapor Bernama.

Mahkamah menjatuhkan hukuman penjara dua tahun bagi kesalahan menyembunyikan wang dan penjara tiga tahun serta denda masing-masing RM420,000 dan RM720,000 untuk pertuduhan pengubahan wang haram.

Tertuduh, yang kini tidak bekerja, diperintah menjalani hukuman itu secara serentak mulai hari ini dan jika gagal membayar denda, dia terpaksa meringkuk di dalam penjara selama dua tahun lagi.

Mengikut pertuduhan, Vinoad didakwa dengan curangnya menyembunyikan wang warga emas wanita berusia 62 tahun itu di dalam akaun bank atas nama syarikat Five Elements Services miliknya.

Dia didakwa melakukan kesalahan itu di Hong Leong Islamic Bhd di Jalan Tengku Ampuan Zabidah 9/D, Seksyen 9 Shah Alam, Selangor pada 9 Mac 2018 mengikut Seksyen 424 Kanun Keseksaan yang membawa hukuman maksimum penjara lima tahun atau dengan denda atau kedua-duanya.

Vinoad juga didapati bersalah atas dua pertuduhan memindahkan wang ke dalam akaun simpanan milik beberapa individu daripada akaun bank semasa Five Elements Services bagi transaksi masing-masing RM85,000 dan RM144,000.00 yang merupakan hasil daripada aktiviti haram.

Dia didakwa melakukan perbuatan itu di CIMB Bank Berhad cawangan Pelabuhan Klang, Jalan Chungah, Off Jalan Sekolah, Port Klang, Selangor pada 12 Feb 2018.

Tertuduh didakwa mengikut Subsekyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang membawa hukuman maksimum penjara 15 tahun dan denda lima kali nilai hasil aktiviti haram atau peralatan kesalahan atau RM5 juta, mengikut mana lebih tinggi.

Ibu saudara Vinoad, M Manimala, 47, pula dihukum penjara lima tahun dan denda RM30,000 selepas didapati bersalah menipu mangsa sama untuk mempercayai bahawa terdapat promosi simpanan tetap dengan kadar faedah 4.38 peratus oleh Hong Leong Bank.

Perbuatan itu telah mendorong mangsa memindahkan wang RM1,798,732.59 ke dalam akaun bank atas nama Five Elements Services.

Dia didakwa melakukan kesalahan itu di Hong Leong Islamic Bhd di Jalan Tengku Ampuan Zabidah 9/D pada 8 Feb 2018 mengikut Seksyen 420 Kanun Keseksaan yang membawa hukuman maksimum penjara 10 tahun dan sebatan dan denda.

Mahkamah memerintahkan tertuduh, yang juga bekas eksekutif di sebuah bank, menjalani hukuman penjara setahun jika gagal membayar denda.

Terdahulu, peguam Vemal Arasan dan Saravanan yang mewakili Vinoad dan Manimala memohon penangguhan pelaksanaan hukuman sementara menunggu rayuan di Mahkamah Tinggi.

Timbalan Pendakwa Raya Mohd Afiq Zuber membantah permohonan itu dan meminta mahkamah menjatuhkan hukuman setimpal ke atas tertuduh kerana mangsa kes tersebut mengalami kerugian jutaan ringgit.

Bagaimanapun, mahkamah membenarkan penangguhan pelaksanaan hukuman namun menaikkan jumlah jaminan kepada RM5,000 bagi setiap tertuduh.

Seramai 12 saksi pendakwaan dan dua saksi pembelaan memberi keterangan dalam perbicaraan kes itu yang bermula pada Disember 2018.


Ketika UMNO desak PRU-15, beberapa kawasan di Ipoh banjir selepas Johor

Beberapa kawasan di Ipoh dilanda banjir susulan hujan lebat yang turun pada hari ini dan beberapa kawasan ditenggelami air paras leher.

Menurut laporan, hujan lebat selama beberapa jam mengakibatkan beberapa daerah di Ipoh sehingga ada tempat yang melepasi paras pinggang.

Jurucakap Jabatan Bomba dan Penyelamat Perak berkata pihaknya menerima laporan kejadian banjir di Akademi Badminton, Bandar Meru Raya dan kawasan Ulu Chepor di sini.

“Kesemua mangsa di akademi badminton itu keluar sendiri dan tiada pemindahan mangsa dibuat setakat ini.

“Pemantauan banjir di lokasi terlibat masih dilakukan oleh pihak bomba sehingga kini,” katanya dipetik laporan.

Keadaan ini bagaimanapun tidak dihiraukan UMNO dan Presidennya, Datuk Seri Ahmad Zahid Hamidi masih meneruskan desakan supaya Parlimen dibubar bagi memberi laluan pilihan raya umum ke-15 (PRU-15) diadakan.

Spekulasi semakin bertiup kencang berkemungkinan Parlimen dibubarkan pada Jumaat ini selepas dilaporkan Perdana Menteri Datuk Seri Ismail Sabri Yaakob akan menghadap Yang di-Pertuan Agong pada Khamis ini.


Bukit Aman siasat Twitter dakwa 41 guru meninggal kerana vaksin

Bukit Aman mengesahkan sedang menjalankan siasatan terhadap laporan polis dibuat Kementerian Kesihatan (KKM) berhubung ciapan pemilik akaun Twitter yang mendakwa 41 guru meninggal dunia akibat vaksin.

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata siasatan dilakukan berhubung ciapan pemilik akaun Twitter Khalid@Khalids mengandungi kenyataan tidak benar mengenai senarai 41 kematian guru disebabkan oleh vaksin.

“Ciapan yang dimuat naik pada 8 Oktober 2021 itu mempunyai 52 retweets, 1,168 quote tweets dan 70 likes mengundang pelbagai reaksi dan maklum balas warganet,” katanya dalam kenyataan malam tadi.

Menurutnya siasatan dijalankan mengikut Seksyen 500 Kanun Keseksaan kerana memfitnah, Seksyen 505 (c) Kanun Keseksaan kerana dengan niat hendak mengapikan atau mungkin mengapikan mana-mana golongan atau kaum melakukan sesuatu kesalahan terhadap mana-mana golongan atau kaum lain.

Abd Jalil juga berkata siasatan turut dijalankan mengikut Seksyen 233 Akta Komunikasi dan Multimedia 1998 iaitu penyalahgunaan tidak wajar kemudahan rangkaian atau perkhidmatan rangkaian.

Sehubungan itu, beliau menasihatkan orang ramai supaya cakna dan peka terhadap pihak yang cuba mengganggu kelancaran program vaksinasi yang sedang dilaksanakan oleh kerajaan.

“Orang ramai juga digesa untuk menjadi pengguna media sosial yang bijak, berhemah dan tidak menggunakan platform terbabit untuk menyebarkan sebarang maklumat yang tidak dipastikan sumber kesahihannya sehingga boleh mendatangkan kegentaran awam serta menggugat keharmonian negara,” katanya.

Beliau memberi amaran tindakan tegas tanpa kompromi bakal diambil terhadap mana-mana individu yang sengaja menggugat ketenteraman serta keselamatan awam.


Rakyat Perlis telah pilih kepimpinan yang mereka percaya: Raja Muda

Raja Muda Perlis, Tuanku Syed Faizuddin Putra Jamalullail bertitah keputusan Pilihan Raya Umum Ke-15 (PRU-15) lalu telah memberi satu kejutan kepada negara, apabila Perlis kini berubah tampuk pentadbiran kepada Perikatan Nasional (PN).

Sambil mengucapkan tahniah kepada kepimpinan baharu kerajaan negeri di bawah PN, baginda berharap semua wakil rakyat berganding bahu melaksanakan tanggungjawab membangunkan Perlis sebagaimana kepercayaan diberikan rakyat kepada mereka.

“Beta berharap semua ahli-ahli Yang Berhormat sentiasa berganding bahu bersama menteri besar untuk membangunkan negeri dan meneruskan kelangsungan pembangunan yang telah dirancang.

“Seperti semua sedia maklum, pilihan raya yang telah lalu telah memberi kejutan kepada negara. Kerajaan negeri buat pertama kalinya telah berubah tampuk kepimpinan kepada Perikatan Nasional yang memenangi 14 daripada 15 kerusi Dewan Undangan Negeri

“Ini secara tidak langsung menunjukkan kuasa rakyat dalam memilih kepimpinan yang dipercayai mereka. Justeru, beta berharap agar mandat yang diberikan oleh rakyat ini dilaksanakan dengan penuh tanggungjawab dan amanah.

“Jadilah pemimpin yang sentiasa mendengar keluh kesah rakyat. Bantulah mereka bagi meringankan beban yang ditanggung kerana itulah tanggungjawab seseorang pemimpin,” titah baginda ketika merasmikan Penggal Persidangan Pertama, Dewan Undangan Negeri (DUN) Perlis Ke-15 di Kompleks DUN negeri di Kangar, hari ini (14 Mac 2023).

Turut berangkat, Raja Puan Muda Perlis, Tuanku Hajjah Lailatul Shahreen Akashah Khalil.

Pada masa sama, Tuanku Syed Faizuddin juga menasihatkan supaya mengelak perbuatan yang kononnya menampakkan kecaknaan sedangkan kedengaran suara rakyat masih memerlukan bantuan dan sokongan.

“Sentiasa sematkan di dalam diri untuk menjadi pemimpin yang beretika, berintegriti, berani serta berwawasan dalam menggerakkan perubahan pembangunan negeri.

“Saya yakin pucuk pimpinan baru ini mampu menggalas amanah selaras dengan aspirasi Perlis baharu yang mampu memberi perubahan positif kepada negeri dan memperkasakan kehidupan rakyat, insya-Allah,” titah baginda lagi.


3,024 kes baharu, lapan kematian

Jumlah jangkitan harian Covid-19 dalam tempoh 24 jam semalam (Jumaat, 25 November 2022) meningkat semula kepada 2,024, berbanding 2,877 kes yang dilaporkan dalam tempoh sama pada Khamis.

Menurut rekod Kementerian Kesihatan (KKM) yang dikemas kini tengah malam tadi, jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,981,374 kes, dengan 4,917,827 pesakit telah sembuh, termasuk 2,969 yang pulih semalam.

Menurut data laman sesawang Github KKM, daripada jumlah jangkitan baharu itu, 1,993 kes melibatkan individu yang telah menerima suntikan dos penggalak; 685 kes (penerima dua dos); 330 kes (individu tidak divaksinasi); dan 16 kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 26,903 kes masih aktif, naik sedikit berbanding 26,856 yang dilaporkan sehingga Rabu.

Daripada jumlah itu, 24,752 pesakit masih menjalani kuarantin di rumah (24,743 pesakit pada Khamis); dan 2,049 dirawat di hospital, meningkat semula berbanding 2,016 pada Khamis.

KKM juga memaklumkan seramai 10 pesakit Covid-19 kini ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 92 pesakit dimasukkan ke unit rawatan rapi (97 pada Khamis), dengan 52 daripadanya memerlukan alat bantuan pernafasan (62 pada Khamis).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, lapan pesakit meninggal dunia akibat komplikasi Covid-19 dalam tempoh 24 jam semalam, termasuk dua kes kematian di luar fasiliti kesihatan atau ‘brought in death’ (BID).

Empat daripada kes kematian itu dilaporkan di Johor; dan masing-masing satu di Kelantan (BID); Pahang; Sabah; dan Selangor (BID).

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,644 kes, termasuk 7,798 kes BID.


DAP nyanyuk lepas ‘kahwin’ dengan UMNO: Shahidan sindir ucapan Ngeh

“DAP baru kahwin dengan UMNO… dia nyanyuk”.

Demikian sindir Ahli Parlimen (MP) Arau (Perikatan Nasional), Datuk Seri Shahidan Kassim ketika mencelah kenyataan Ahli Parlimen (kerajaan – DAP) Beruas Ngeh Koo Ham,yang salah tajuk perbahasan di Dewan Rakyat hari ini (19 Disember 2022).

Kejadian berlaku ketika Ngeh bangun mencelah ucapan Ketua Pembangkang Datuk Seri Hamzah Zainudin yang ketika itu sedang membahas usul undi percaya terhadap Datuk Seri Anwar Ibrahim sebagai Perdana Menteri kesepuluh.

“Kita sedang berbahas tentang Rang Undang-Undang Kumpulan Wang Disatukan. Perbelanjaan masuk akaun…,” kata Ngeh sebelum ditegur beberapa MP lain di pihak kerajaan dan pembangkang.

Ucapannya menggamatkan sidang Dewan Rakyat dengan beberapa MP pembangkang menasihatkan Ngeh supaya tidak tidur ketika perbahasan dibuat.

“Lain kali datang Parlimen jangan tidur… dia celaru tu… dia sedang merapu tu… dia merapu,” kata MP pembangkang, sementara Speaker Datuk Johari Abdul cuba mengawal keadaan dan meminta Ngeh supaya duduk.

Shahidan kemudian mencelah “DAP baru kahwin dengan UMNO dia nyanyuk”.

Dalam sesi perbahasan lain, Shahidan juga mengingatkan Timbalan Presiden PKR yang juga Menteri Ekonomi Rafizi Ramli supaya tidak menghina bekas Perdana Menteri Datuk Seri Ismail Sabri Yaakob.

Shahidan berkata Rafizi tidak sepatutnya mengungkit kerajaan Ismail Sabri kerana kini UMNO telah menjadi kawan kepada Pakatan Harapan dalam kerajaan.

“Dia (Ismail Sabri) jadi Perdana Menteri ketika itu… jangan hina dia… sekarang dia telah jadi kawan… jangan hina dia… tak baik buat macam tu… sekarang dah jadi kawan… DAP dengan UMNO sudah bercium,” kata Shahidan.


Filipina catat 8,702 kes baharu, Presiden Duterte kena kuarantin

Sebanyak 8,702 jangkitan baharu Covid-19 direkodkan di Filipina semalam, tatkala Presiden Rodrigo Duterte menjalani kuarantin setelah terdedah kepada kes positif yang melibatkan kakitangannya.

Duterte, 76, diuji negatif tetapi ketika ini mematuhi protokol kuarantin wajib”, kata jurucakap presiden Karlo Nograles.

“Presiden terus bekerja semasa dalam kuarantin, dan sentiasa berkomunikasi dengan anggota Kabinet untuk memastikan perkara yang mendesak ditangani,” tambahnya.

Di bawah protokol kuarantin, individu yang terdedah kepada mereka yang positif Covid mesti menjalani kuarantin sekurang-kurangnya lima hari jika mereka divaksin dan tidak mempunyai simptom.

Presiden itu, yang penggal enam tahunnya berakhir pada Jun, telah divaksin dua kali dengan Sinopharm tahun lepas, dan menerima suntikan penggalak pada Januari.

Sehingga kini, Filipina merekodkan lebih 3.585 juta kumulatif kes positif dengan 94.2 peratus atau 3.378 juta pesakit telah sembuh, 54,168 kes kematian dan 153,335 kes masih aktif.

Kadar positif di negara itu adalah sebanyak 25.5 peratus, menerusi 42,446 sampel yang diuji.

Kira-kira 148,000 individu, atau hampir 97 peratus, mengalami gejala ringan penyakit itu; 324 pesakit kritikal; 1,528 teruk, dan 3,067 sederhana.

Kadar penghunian bagi pesakit Covid-19 di unit rawatan rapi (ICU), katil pengasingan dan wad di hospital di Metro Manila adalah pada 37 peratus, 32 peratus dan 36 peratus. – Agensi